text:
Til ítróttafeløg, sersambond og stjórnarlimir
Vísandi til Stjórnarskipan Ítróttasambands Føroya verður við hesum boðað til
ársaðalfundar á Hotel Føroyum fríggjadagin 31. Mai kl. 18.30.
Fundarskrá:
a. Forseti ÍSF setur fundin og skipar fyri at velja fundarstjóra
b. Forsetin greiður frá virksemi ÍSF í farna árinum.
c. Kassameistarin leggur fram grannskoðaðan roknskap fyri ÍSF fyri farna árið
d. Umrøða og fyrispurningar um virksemið hjá stjórn og starvsnevnd ÍSF.
e. Viðgerð av uppskotum og málum, sum eru løgd fyri aðalfundin eftir mannagongdini í grein 8.
f. Viðgerð av møguligum uppskoti frá stjórnini um ásetan av ársgjaldi.
g. Val av starvsnevnd og møguligum øðrum størvum ella umboðum.
h. Val av grannskoðara, ið skal vera ríkisviðurkendur.
i. Ymiskt
Viðv. pkt. e
Lógarbroytingar fyri HSF. Sí hjáløgdu lógir.
Viðv. pkt. g
Sambært grein 13 í lóg fyri Ítróttasamband Føroya standa fyri vali til starvsnevndina fyri eitt tvey ára skeið varaforseti og skrivari.
Vísandi til grein 8 í lóg ÍSF skal verða sagt frá, at uppskot er komið rættstundis til starvsnevndina um at velja Petur Ova Petersen til varaforseta og Annu Rein til skrivara. Tóra Øre Hansen er skotin upp sum varalimur í starvsnevndini.
Hjálagt er fultrúaváttan sum formaðurin verður biðin um at undirskriva um so er at formaðurin ikki kemur til aðalfundin.
Eftir fundin verður buffet fyri fundarluttakarunum
Við ítróttakvøðu
Ítróttasamband Føroya
Starvsnevndin
Petur Elias Petersen, forseti


c: text/html

text:
Fríggjadagin 1. februar 2019 kl. 16.00 skipar ÍSF fyri tiltaki í Smæruni at avdúka Ársins ÍtróttaNAVN 2018, Ársins ÍtróttaÁTAK 2018 og heiðurskjal Poul E. Petersen. Endamálið er at varpa ljós á tey, sum íðka, virka og skipa fyri í vanliga gerandisdegnum úti í ítróttafeløgunum.
Saman við heiðurskjali fáa hesi eisini eina peningaupphædd afturfyri síni avrik:
Atlantic Airways stuðlar Ársins ÍtróttaNAVN 2018 við kr. 10.000
Tórshavnar kommuna stuðlar Ársins ÍtróttaÁTAK 2018 við kr. 10.000
Klaksvíkar kommuna stuðlar viðkomandi, sum fær heiðursskjal Poul E. Petersen’s við kr. 10.000
Tiltakið er alment og øll eru hjartaliga vælkomin. Les meira her: https://isf.fo/isf-heidrar-itrottinum/

robotstxt: allowed

filter: keep


text:
MEETING
& EVENTS
Hátíðarhalda ein dag
Okkara hølir hóska seg til øll sløg av veitslum. Snýr tað seg um brúdleyp, barnadóp, ferming ella føðingardag? Ella skal fyritøkan hjá tær bjóða viðskiftafólkunum ella starvsfólkunum ein betri bita? Saman við okkum fært tú bjóðað gestum tínum eina vælsmakkandi máltíð í einum fjálgum umhvørvi.
Um tit hava fyrispurningar ella ynskja at bíleggja, vinaliga setið tykkum í samband við okkum á hotel@hotelnord.fo ella tlf. +298 217020.
Brúdleyp á Hotel Norð
Er tað eitt brúdleyp at hátíðarhalda saman við vinum og skyldfólki, so kunnu vit her á Hotel Norð lætta um dagin og skipa fyri, at tú og tíni kæru kunnu savnast og fáa ógloymandi minnir frá degnum.
Vit eru fús at hjálpa. Í samráði við tykkum hjálpa vit við øllum – Umframt at svara vanligum spurningum viðvíkjandi hátíðarhaldinum, rigga vit hølini til, bíleggja innivist og taka atlit at serligum tørvi í matgerðini, um tað er neyðugt, og syrgja fyri at alt er upp á pláss.
Vit vísa fegin runt og greiða frá, hvussu vit kunnu hjálpa áðrenn stóra dagin.
Catering frá Hotel Norð
Ætla tit at halda ein merkisdag heima við hús ella aðrastaðni, bjóða vit okkum til at gera matin fyri tykkum og koyra tykkum hann til dyrnar.
Maturin verður pakkaður í termokassar, og er tí rúkandi heitur, tá hann kemur inn um dyrnar hjá tykkum.
Vit bjóða veiting alt frá 20 fólkum til 500 fólk.
Um tit hava fyrispurningar ella ynskja at bíleggja, vinaliga setið tykkum í samband við okkum á hotel@hotelnord.fo ella tlf. +298 217020.
Sí okkara matskrá


text:
Fundarfrásøgn frá bygdaráðsfundinum 09. mai 2021.
Fundarfrásøgn frá bygdaráðsfundinum 09. mai 2021, er løgd út á heimasíðuni.
Fundarfrásøgnin frá bygdaráðsfundinum her.
Sumbiar Kommuna
Ruddingardagur 29. mai 2021.
Árligi ruddingardagurin í Lopra verður leygardagin 29. mai 2021.
Byrja verður við morgunmati í Bygdarhúsinum kl. 09:30.
Tveir viðfestisvognar til sølu
Við hesum lýsir kommunan tveir viðfestisvognar til sølu fyri hægstbjóðandi.
Ruddingardagur 22. mai 2021.
Árligi ruddingardagurin í Sumba verður leygardagin 22. mai 2021.
Byrja verður við morgunmati í Samkomuhúsinum kl. 09:30.
Skráin til bygdarráðsfundin 9. mai 2021.
Hesi mál verða viðgjørd á bygdarráðsfundi, mánadagin 9. mai 2021. kl. 18:00.
Sumbiar Kommuna
Fundarfrásøgn frá bygdaráðsfundinum 05. apríl 2021.
Fundarfrásøgn frá bygdaráðsfundinum 05. apríl 2021, er løgd út á heimasíðuni.
Fundarfrásøgnin frá bygdaráðsfundinum her.
Sumbiar Kommuna


text:
Hvønn dag verða meira enn 6 milliónir máltíðir notnar hvønn dag kring heimin. Við okkara nýskapandi og burðardyggu tilgongd bjóða vit heilsugott og vælsmakkandi sjógæti í heimsflokki. Okkara kundar hava valmøguleikan millum heilan og kruvdan fisk, flak og búffar til liðugrættir sum royktan laks og portiónir.
Hjá Mowi er málið at skapa eina serstaka matuppliving fyri okkara kundar. Vit framleiða hágóðskulaks, og okkara vørur spenna um alt frá heilum fiski til fesk ella marinerað fløk til bæði heit- og kaldroyktan laks og til saftigar burgarar og leskiligan tartar.
Sí okkara vørur
Vit leggja nógva orku í smálutirnar, har vit hjúkla um vøruna gjøgnum alla virðisketuna. Okkara kundar og brúkarar kunnu hava vissu fyri, at døgurðin á borðinum er eins tryggur og heilsugóður, sum hann er leskiligur.
Føroyski laksurin hjá Mowi verður brandaður og marknaðarførdur undir merkinum Rinka. Hetta er fyri betri at kunna siga søguna om heimsins besta laks – laksin úr Føroyum.
Mowi er leiðandi innan nýhugsan og at síggja nýggjar marknaðarmøguleikar. Hugskot, nýggj krøv og rák verða eyðmerkt, og soleiðis nøkta vit tørvin hjá okkara kundum. Ofta verður hetta gjørt í tøttum samstarvi við ein ávísan kunda. Aðrar tíðir verður hetta gjørt innanhýsis og verður til eina vøru á heimsmarknaðinum.
Kring allan heim finst ein røð av vælkendum brandum, sum Mowi framleiðir.
Vitja okkara landasíður:×


text:
Fyrstahjálp
Fyrstahjálp í ferðslu
Við gildi frá 1. august 2013, hevur landsstýrismaðurin í Innlendismálum sett í gildi reglur í § 21a og fylgiskjali 8, í koyrikortkunngerðini (K.nr. 129/2018) um fyrstuhjálp í ferðsluni.
Tey sum á fyrsta sinni ogna sær eitt koyrikort, skulu hava framt eitt skeið í fyrstuhjálp í ferðsluni. Sama ger seg galdandi fyri persónar, sum søkja um útgávu og endurnýggjan av koyrikorti til vinnuligan fólkaflutning til bólkarnar B og D og útgávu og endurnýggjan av koyrikorti við koyrilæraragóðkenning. Tey sum skulu taka koyrikort til bólk AM (lítið og stórt prutl)skulu hava lokið skeið í fyrstuhjálp í ferðsluni fyri ungar prutlførarar, um koyrikortiðynskist útgivið áðrenn umsøkjarin hevur fylt 18 ár.
Fyrstahjálparskeiðið í ferðsluni skal vera fyriskipað av lærara, ið er góðkendur av Dansk Førstehjælpsråd og fevnir um frálæru í 8 tímar, nevniliga 4 tímar í grundleggjandi uppafturlíving og 4 tímar í fyrstuhjálp í ferðsluni. Tá skeiðið í fyrstuhjálp í ferðsluni er framt, skrivarlærarin eitt skeiðsprógv á góðkent oyðublað frá Dansk Førstehjælpsråd. Akstovan skal hava oyðublaðið, sum í mesta lagi má vera eitt ára gamalt, tá umsókn um koyrikort verður latin Akstovuni, tó hálvtannað ár tá umsókn um koyrikort til bólk AM verður latin Akstovuni.
Hetta merkir, at tey sum taka koyrikort á fyrsta sinni eftir 1. august 2013, skulu hava skeiðsprógv um fyrstuhjálp í ferðsluni, fyri at kunna sleppa til teoretiska og verkliga koyriroynd.
Somuleiðis skulu tey, sum søkja um útgávu og endurnýggjan av koyrikorti til vinnuligan fólkaflutning til bólkararnar B (vanligan bil) og D (buss) og koyrilæraragóðkenning, saman við umsókn um koyrikort, lata Akstovuni skeiðsprógv við váttan um fyrstahjálp í ferðsluni, sum í mesta lagi má vera eitt ára gamalt


text:
Norðradalur
Norðradalur er ein bygd í Streymoy. Norðradalur hoyrir til Tórshavnar kommunu. Í dag búgva 15 fólk í Norðradali (2011) og húsini, sum fólk búgva í, eru seks í tali. Barnaskúlin í bygdini varð niðurlagdur fyri umleið 10 árum síðani, og ganga børnini tískil í skúla í Havn. Fyrr var Norðradalur ein av bygdunum í Tórshavnar uttanbíggja kommunu, saman við Hoyvík, Hvítanesi, Syðradali og Argjum. Í dag verður barnaskúlin í bygdini nýttur sum bygdar- og samkomuhús, har guðstænasta verður hildin einar fýra ferðir um árið. Samkomuhúsið verður eisini nýtt til ymiskt annað, eitt nú til brúdleyp, føðingardagar o.t.
Norðradalur er gomul landbúnaðarbygd, har dentur varð lagdur á neytahald, seyðahald og flogfenaða. Í dag er eitt fjós í Norðradali við 50 neytum, harav eru 30 mjólkineyt, og eini 15 slaktineyt. Tveir seyðabøndur eru eisini í bygdini. Samanlagt hava teir umleið 600 seyðir. Hesir hava eisini nøkur slaktineyt. Í bygdini er eisini ein smoltstøð. Har arbeiða eini fimm til seks fólk og nakað meira, tá serliga nógv er at gera. Lendingarviðurskiftini í bygdini eru ikki av teimum bestu, og tí hevur Norðradalur ongantíð verið nøkur útróðrarbygd, men kortini eru tveir opnir bátar heimahoyrandi í bygdini.
Keldur[rætta | rætta wikitekst]


text:
Hvat lærdu vit týsdagin?
Tað eru flokkar á Tingi, sum ongantíð koma at góðtaka at orðið ella hugtakið “samkynd” verður staðfest við lóg.
Tað er akkurat hetta sum er stóri tvisturin, ið fær samgongur í knæ, setur kílar ímillum samfelagsbólkar og spjaðir tjóðina í hesum máli, ið faktiskt kundi verið so lætt at loyst permanent.
Hesa støðu, ið partar av politisku skipanini hava, má man góðtaka og respektera, ella verður aldrin friður um hetta mál og tað koma at ganga áratíggju áðrenn allir borgarar landsins verða eins fyri lógini.
Tí, hví skal ein kynsligur samleiki verða nevndur positivt í einum lógarteksti og ikki ein annar?
Vit menniskju eru so ymisk. Summi eru drigin at hinum kyninum, summi at sama kyni, summi at báðum kynum, og summi ikki at nøkrum. Skulu vit nú fara inní lógina um Barsilsgrunnin at favorisera ein av hesum bólkum? Nei, tað skulu vit als ikki, tað fáa vit aldrin konsensus um.
Summir politikarar halda, at minnilutasamgongur eru loysnin. Tað kann bara verða vantandi politiskt hegni og politiskt atgerðarloysi sum førir til at minnilutasamgongur eru loysnin.
Vit skulu, og hava skyldu til, at geva øllum borgarum landsins somu kor at liva og virka undir í samfelagnum. Øllum somlum uttan undantak, bæði samkyndum, hinskyndum, blindum, deyvum og hvør annar ymiskleiki bindur okkum saman sum tjóð.
Lykilin til hetta sjálvsama lás, kom undan kavi týsdagin.
Vit skulu lóggeva generelt, uttan at favorisera onkran framum ein annan. Tá fáa vit breiðar semjur, tí tað vilja øll á Tingi.
Andstøðuuppskotið hevði givið samkyndum ein serligan status í lógini um Barsilsgrunn ella faktiskt bara einum heilt lítlum parti av samkyndum, tí eisini tey eru ymisk. Uppskotið varð eitt makkverk, og tí bleiv tað sjálvandi felt. Men hóast makkverk og hóast felt, setir tað tankar í gongd og letur upp fyri møguleikum.
Samkynd vilja neyvan hava serlig rættindi her á landi, men somu rættindi sum øll onnur. Tí skulu tey í lógum ikki positivt orðast framum nakran annan, men orðingarnar í lógum skulu verða soleiðis, at tey sum øll onnur eisini eru fevnd av orðingunum.
Tað varð gott at andstøðuuppskotið varð felt, tí tað er ikki rættur vegur at ganga, í hvørji einastu lóg í landinum at eyðmerkja øll okkara sermerki sum menniskju.
Samgongan setti saman eitt uppskot sum hevði sama virknað ella faktiskt fevndi breiðari enn andstøðuuppskotið, men serliga støðan gjørdi at eisini hetta varð felt. Helst grundað á mótstøðuna at peningurin skuldi fylgja barninum.
Lykilin er komin undan kavi týsdagin, og tað er samgongan sum ræður fyri borgum.
Tí skal tað verða mín áheitan á Løgmann og avvarandi landsstýrisfólk um at koma við teimum broytingum sum neyðugar eru, so at allir borgarar landsins kenna seg aftur í teimum skipanum sum øll betala inn í.
Løgtingsmaður fyri Fólkaflokkin


text:
Í fyrra dystinum millum Russland og Føroyar, sum varð spældur í Krasnodar í Russlandi í november í fjør, stóð føroyska liðið seg væl. Men tá avtornaði vunnu russar 2-0, eftir málleysan fyrra hálvleik.
– Vit fyrireika okkum so væl sum tilber, og ætla okkum so avgjørt at vinna hendan dystin. Liðið mennist alla tíðina, og tað er eisini hugaligt at síggja, at fleiri av U21-spælarunum gera seg galdandi á A-landsliðnum.
– Í dystinum í Russlandi í fjør spældu vit væl, men vóru tíverri ikki nóg neyvir í avgerandi løtum. Har afturat máttu vit síggja burtur frá fimm spælarum, ið høvdu aðrar fótbóltsavbjóðingar um somu tíð. Men hesir eru nú tøkir, so vit gleða okkum at møta Russlandi aftur, sigur Bill McLeod Jacobsen, U21-landsliðsvenjari.
Á sumri í 2009 møttust U21-landsliðini hjá Føroyum og Russlandi á ovara vølli í Gundadali. Ta ferðina vann føroyska liðið 1-0 við máli sum Jóan Símun Edmundsson skoraði.
U21 EM-undankappingardysturin millum Føroyar og Russland verður á Svangaskarði á Toftum hósdagin 1. september klokkan 18:00. Ókeypis atgongd er til dystin.
Tekstur: FSF heimasíðan


text:
Tað er lagt upp til ein sera spennandi kappingardag í frælsum ítrótti á Tórsbreyt í morgin, tá FM fyri ung verður. Tá tilmeldingarfreistin var úti kl. 23.00 í gjárakvøldið, vóru tað heili 300 startir tilmeldaðir og er talan um tilmeldingar frá øllum feløgunum undir FÍF.
Eftir skránni byrja kappingarnar kl. 10.00 stundisliga og enda kl. 14.05. Tí er umráðandi at allir íðkarar eru klárir til sína fyrstu kapping til ásettu tíðina. T.v.s. at ein møtir á rætta staðnum 10 min. áðrenn og sigur dómaranum frá, at ein er komin.
Tá so nógvar kappingarnar skulu avgreiðast samstundis, er tað sera týdningarmikið, at allir luttakarar vita nær og hvar teir skulu kappast. Tí hevði tað lætt nógv um hjá fyriskiparunum um foreldur og/ella leiðarar høvdu hjálpt við hesum. Tí hevði tað verið sera gott, um tit prentaðu skránna út, og høvdu hana hjá tykkum gjøgnum dagin. Skráin finst í .pdf í leinkjuni her: FMU-2009-Skra.
Luttøkugjaldið, sum er kr. 50 fyri hvønn einstakan íðkara, verður avroknað við feløgini. Eitt umboð frá hvørjum felag fær ein brævbjálva við øllum startnumrum og nálum til íðkarar hjá viðkomandi felag.
Í rennigreinunum verður bert runnið einaferð, tvs. ongar finalur verða. Er talan um fleirin riðlar, so er tíðin sum íðkarin fær galdandi fyri samlaða úrslitið.
Í longdarlopi fáa allir íðkarar 3 lop í part.
Í øllum køstunum fáa allir íðkarar 3 køst í part.
Hjálparfólk og dómarar
Dómarar og hjálparfólk skulu møta á loftinum í ÍSF-húsinum, har kaffi og rundstykki verða at fáa frá kl. 8.45. Eisini verður ein stutt briefing kl. 9.00.
Kl. 9.30 eru vit øll á breytini, og gera klárt til kappingarnar, sum skulu byrja stundisliga kl. 10. Eisini verður ein breyðbiti og kaffi at fáa, meðan kappingarnar fara fram.


text:
Hvussu nógv fólk í Føroyum hava andevni í blóðinum móti koronavirusi?
Verkætlanarleiðari Maria Skaalum Petersen
Stutt lýsing Endamálið við hesi verkætlan er at kanna, hvussu nógvir føroyingar í veruleikanum hava havt korona, tvs. myrkatølini. Hetta ætla vit at gera við at kanna tilvildarligar føroyingar fyri andevnir í blóðinum móti koronavirus. Kanningin verður gjørd tvær ferð - í apríl og aftur væntandi í oktober
Tíðarskeið April 2020 -
Toymi Samstarv millum Deildina fyri Arbeiðs- og Almannaheilsu, Landssjúkrahúsið, Heilsufrøðiligu Starvsstovuna, Fróðskaparsetur Føroya og Depilin fyri Heilsu- og Almannagransking.
Stuðlar Fígging frá Lundbeckfonden og felagnum Nótaskip. Serliga DfAA hevur stuðlað við in-kind við arbeiðskraft, men eisini hinir stovnarnir.
Samband maria@health.fo
Útgávur Seroprevalence of SARS-CoV-2–Specific Antibodies, Faroe Islands. Maria Skaalum Petersen , Marin Strøm, Debes Hammershaimb Christiansen, Jógvan Páll Fjallsbak, Eina Hansen Eliasen, Malan Johansen, Anna Sofía Veyhe, Marnar Fríðheim Kristiansen, Shahin Gaini, Lars Fodgaard Møller, Bjarni Steig, and Pál Weihe. Í Emerging Infectious Diseases
Seroprevalence of SARS-CoV-2–Specific Antibodies among Quarantined Close Contacts of COVID-19 Patients, Faroe Islands, 2020. Maria Skaalum Petersen , Marnar Fríðheim Kristiansen, Halla Weihe Reinert, Jógvan Páll Fjallsbak, Debes Hammershaimb Christiansen, Shahin Gaini, Bjarni á Steig, Lars Fodgaard Møller, Marin Strøm og Pál Weihe. Í Emerging Infectious Diseases
Les meira www.health.fo


text:
Nú kemur endaspurturin
Seinasta leygardag var tað um reppið, at Betri menninir koppaðu oddaliðnum. Men lítla løtu seinri vann 1. deild hjá monnum 3-2 á HB. Bæði okkara lið stríðast fyri at yvirliva í síni deild.
1. deild menn
Í kvøld skal AB 1. deild aftur í eldin. Okkara unga 1. deildarlið hevur funnið ein góðan stima. Av seinastu seks dystunum hava vit vunnið tríggjar og spælt tveir javnar. Leygardagin vóru vit tvær ferðir afturút, men endaðu við at vinna dystin. Sigast kann ikki annað, enn at okkara dreingir stríðast fyri stigunum!
Tað eru tríggir dystir eftir í kappingini. Vit spæla ímóti teimum trimum fremstu liðunum. Hetta er ein fantastisk avbjóðing, sum vit gleða okkum til. Tað eru seks stig upp til 8. Pláss.
Betri menn
Hjá Betri monnum er hørð kapping um 9. plássið, sum eftir øllum at døma gevur ein upp- og niðurflytingardyst. Vit hava tríggjar dystir eftir, sum eru ÍF úti, KÍ úti og EB/Streym heima á síðsta spælidegi.
Okkara kappingarneytar av Skála hava útidystir ímóti EB/Streymi, har teir mugu sigast at vera favorittar í báðum dystunum. Hetta er ikki ein ókend støða hjá okkum. Vit vita, hvat skal til fyri at verða verandi í deildini. Vit vístu í vikuskiftinum, at stríðsviljin er har.
Í AB eru vit stolt av at, at vit hava so nógvar ungar argjamenn, sum manna liðini í 1. deild og Betri deildini. Hetta er nakað vit prioritera høgt, at geva teimum møguleikan at menna seg saman, og hetta hóast at árið 2020 hevur verið hart í mun til stigatalvuna. Alt tekur tíð, samstundis sum at tol og uppbakningur fylgjast hond í hond. Tí fegnast vit um, at vit hava góðan stuðul frá AB fjepparum bæði í viðgongd og mótgongd.
1. deild kvinnur
Her hava vit havt ikki minni enn tvey lið í ár. Samstarvið við B71 hevur eydnast sera væl í ár. Vit vunnu 1. Deild við AB/B71 liðnum og sleppa nú at royna okkum ímóti Betrideildar liðum. Í annaðkvøld fáa vit tað mest spennandi avbjóðingina í steypakappingini, nevniliga heimadyst ímóti nýklaktu føroyameistarunum úr KÍ.
Dysturin verður spældur á Sandi í annaðkvøld, mikukvøldið, kl. 18.00.
- Detaljer
- Skrevet af Marius Thomassen
-
Rógvi Poulsen heldur fram sum høvuðsungdómasvenjari
- Detaljer
- Skrevet af AB
-
1. deild kvinnur AB/B71 hava vunnið gull
Leygarkvøldið 3. okt. vann felagsliðið AB/B71 hjá 1. deild kvinnum ein sannførandi dyst móti KÍ.
Úrslitið gjørdist 18-3, og vunnu okkara kvinnur sostatt gull fyri 2020.
Rómurin var øgiligur á Djúpumýru í Klaksvík, tá heiðursmerkini og steypið varð handað teimum.
Sera flott úrslit! Hjartaliga tillukku AB/B71!!!!
Leggjast kann afturat, at vit áttu eisini toppskjúttan í deildini í ár: Judith Eilersdóttir Rasmussen við 25 málum.
- Detaljer
- Skrevet af Jútta Reynslág
-
KÍ - AB útsettur
Dysturin í Betrideildini hjá monnum KÍ - AB, ið skuldi vera sunnudagin 27. september, er fluttur til 4. november sambært avtalu millum liðini bæði.
Les grein á in.fo við at trýsta her.
- Detaljer
- Skrevet af Kristian Dahl
-
AB venjarar, leikarar og foreldur á B1 venjaraskeiði á Argjum
Argja Bóltfelag vil bjóða børnum og ungum í okkara felagi so dygdargóða og mennandi venjing sum til ber.
Í hesum sambandi skipaði FSF, í samstarvi við AB, fyri einum B1 venjaraskeiði á Argjum, ætlað venjarum, leikarum og foreldrum í AB.
B1 venjaraskeiðið tekur í alt 15 tímar, ið vóru deildir í trý kvøld á 5 tímar. 11 luttakarar vóru við á venjaraskeiðnum í ár, og er tað uttan iva við til at lyfta venjarastøðið í felagnum.
Instruktørur á venjaraskeiðnum var Bill McLeod Jacobsen frá FSF, og vilja vit fegin takka honum fyri gott samstarv og eitt mennandi venjaraskeið.
AB fegnast um stóra áhugan at vera við á skeiðnum, og vil samstundis ynskja luttakarunum til lukku við venjarapróvnum.
- Detaljer
- Skrevet af Marius Thomassen
-
Side 10 ud af 32


text:
Barnagjald
Einsamallur uppihaldari kann biðja um at fáa barnagjald útgoldið frá Almannaverkinum, um tann, ið hevur skyldu at gjalda, ikki vil ella kann gjalda.
Familjufyrisitingin ella annar samsvarandi myndugleiki áleggur gjaldsskylduga at rinda barnagjald eftir lóggávuni um rættarstøðuna hjá børnum.
Umframt vanliga barnagjaldið kunnu serstøk gjøld verða útgoldin. Hesi eru uppihaldsgjald í 3 mánaðir í sambandi við føðing, føðingargjald, dópsgjald, fermingargjald og annað gjald, ið Familjufyrisitingin kann hava álagt gjaldsskylduga.
Almannaverkið krevur tann, sum skal gjalda, aftur eftir gjøldum, ið eru goldin út sum forskot.


text:
Nógv undirhald til børnini
Summar Festivalurin bjóðar aftur í ár undirhald og aktivitetir til børnini, og tað verður gjørt meiri burtur úr enn nakrantíð áður.
Silvaland heldur til í KÍ-høllini og Badmintonhøllini, sum eru samanbygdar, og í hallunum verða aktivitetir av alskyns slagi – eitt nú hoppiborgir, bilbreyt, sansirúm, teknistova, andlitsmáling, toydýr og annað.
Í Silvalandi verða eisini framførslur við sangarum, gyklara, kórum, dansarum og øðrum.
Froja & Sarah, sum fyrr í ár luttóku í MGP sangkappingini, fara at framføra fyri børnunum í Silvalandi. Eisini ber til at uppliva Kular Røtur, Sørvágsbørn, Superkids og onnur á pallinum.
Silvlandið er ókeypis at brúka hjá øllum, sum hava armband til Summar Festivalin.
Nærri kunning um Silvland fæst her á heimasíðuni.


text:
Føroyskleikrit
Cabarét Cabarét – 10 ár við Óla P.
Himnaríki – geðklofinn gamanleikur
Høvdingurin Sigmundur Brestisson
Hvønn stakkin skal eg fara í, pápi?
Køksdrotningarnar (Die Präsidentinnen)
Ragnarok – eitt innlit í andlit
Skøkjurnar ganga fremst inn í himmalin
Tann gamla daman kemur til býin
Vakurleikadrotningin úr Leenane
Kobbin
Leikur í 2 pørtum.
Høvundur: Jón Thorsteinsson.
Nýtslurættur: Høvundurin hevur givið skrivligt loyvi til, at leikhandritið kann brúkast til leikuppseting av tí, ið hevur áhuga til tess.
Talgilt leikrit.


text:
18. Okt 2021
So nógv fyri opinleikan i Tórshavnar býráð, hóast eg siti i bygginevndini fyri langhylin, so er ongin kunning komin til bygginevndina um, at meirilutin...
18. Okt 2021
SlagKg.Kr.Miðal prísurHægsti prísurMinsti prísurToskur 1 MSC2.451 85.227,50 kr. 34,78 kr. ...
18. Okt 2021
Orsaka av, at kvøldartúrarnir á leið 7 í kvøld, mánakvøld, vórðu avlýstir fyri veður, verður túrurin í morgin, týsdag 19. oktobur av Krambatanga, framskundaður...
18. Okt 2021
Fyrsta Open-kapping í ár verður í Sandavági vikuskiftið 22.-24. november 2021. Telvað verður í skúlanum á Giljanesi. 7 umfør eru í...
18. Okt 2021
Tummas T. sum hevur fiskað makrel í norskum sjógvi, er á veg til Tvøroyrar við 260 tonsum, sum teir skulu landa til Varðan Pelagic.Tummas...
18. Okt 2021
Heystferian í Føroyum er liðug og danir byrja uppá heystferina í dag, tað viðførir nógva ferðslu um Vága Floghavn, tað skulu ferðast fleiri enn...
18. Okt 2021
Søvn okkara skulu raka øll fólk og vera viðkomandi fyri øll. Søvn savna, skráseta, varðveita, miðla og granska. Hetta eru fimm temu, sum eyðkenna Savnandi...
18. Okt 2021
Tá starvsfólk í Bústøðum siga, at nýggja stýrið skapar ótta og ófrið, so eiga vit í politisku skipanini at staðfesta, at nokk er nokk. Hetta...
18. Okt 2021
Hagstovan:Fyrstu 8 mánaðirnar í ár hava vit útflutt fiskavørur fyri 7% meir enn somu mánaðir í fjør.Samlaði útflutningurin var 5,7 mia. kr. fyrstu 8...
18. Okt 2021
Hagstovan:Fyrstu 8 mánaðirnar í ár varð innflutt fyri 5,7 milliardir krónur. Ongantíð fyrr er meira innfutt enn í ár.Innflutningurin til og við august er...
18. Okt 2021
U15 Dreingir // EfB Spar Nord Elite Cup: Jákup Henriksen og Aron Benjaminsen skoraðu málini fyri føroyska U15-landsliðið, sum sunnudagin vann 2-1 móti AB...
18. Okt 2021
Andrass Joensen skrivar á Facebook: Ironman Mallorca 2021 bleiv gjøgnumført í vikuskiftinum. 3,8 km svimjing 180 km súkkling og so 42,2 km...
18. Okt 2021
Hvat gert tú, meðan tú koyrir? Tað er so nógv, sum lokkar okkum at taka uppmerksemið frá tí, sum vit...
18. Okt 2021
Í gjár vóru seks nýggir tilburðir staðfestir, vísa nýggjastu tølini hjá landslæknanum. Øll eru smittaðir í Føroyum av kendum smittukeldum....
18. Okt 2021
Danmark er, sjeynda árið á rað, kosið at vera heimsins besta rættarsamfelag. Tað er stovnurin World Justice Project, sum síðani 2009 hevur gjørt eitt yvirlit...
18. Okt 2021
Horrse hitar upp fyri svenska poppstjørnu Tá svenska poppstjørnan Jenny Wilson hevur konsert 6. november í Norðurlandahúsinum,...
18. Okt 2021
Finnur Fríði, sum hevur fiskað makrel í norskum sjógvi - tætt útfyri norsku strondini á umleið 62N og 4E, hevur sett kós á Føroyar,...
18. Okt 2021
P/f Gráastein í Havn hevur keypt skip úr Norra, talan er um Havfisk, tað visti ÚF at siga fyrr í morgun.Havfisk er 21 ára...
18. Okt 2021
Landskassans rentuberandi skuld er í løtuni umleið 4 mia. kr. Tað svarar til 18% av BTÚ í 2021.Landskassin rindaði í juni 2021 eitt lán...
18. Okt 2021
Landsbankin:Síðani 2010 er útlánsrentan fallin skjótari, enn innlánsrentan. Tað merkir, at munurin millum inn- og útlánsrentuna, sum er ein av kjarnuinntøkunum hjá bankunum, er...
18. Okt 2021
Landsbankin:Eitt mát fyri, hvussu tað gongur í eini fyritøku, er rentingin av eginpeninginum eisini kallað eginpeningsavkastið, ið verður roknað sum úrslitið eftir skatt í...
18. Okt 2021
Nógvir útróðrarbátar avreiddu um vikuskiftið.GÓLVSØLU YVIRLITSølur 18-10-2021 Søla Nr. 103144 ...
18. Okt 2021
Sambandsflokkurin Bárður á Steig Nielsen, løgmaður, Hans Højgaard og politikkur. 18.10.2021 Ivi sáddur og mistonkiligt gjørdur á sambandsfundi,...
18. Okt 2021
Trolbáturin Skálafossur landar til Barðið í Havn, teir hava 6.000 pund.Skálafossur hevur roynt eystanfyri í tveir dagar.SKÁLAFOSSURVN 559 - (495) Avreiðingar...
18. Okt 2021
Partrolararnir Hamranes og Breiðanes landa í morgun í Hvalba, teir hava 150.000 pund, mest hava teir av upsa og blálongu.Teir hava roynt eystanfyri í...
18. Okt 2021
Línubáturin Fiskivarði hevur landað í gjár til Barðið í Havn, teir høvdu útvið 34.000 pund, mest høvdu teir av hýsu.Teir hava roynt eystanfyri.FISKIVARÐIVN 659...
18. Okt 2021
Partrolararnir Bakur og Stelkur landa til Faroe Origin í Runavík, teir hava 180.000 pund, meginparturin er upsi, teir hava roynt eystanfyri í eina...
18. Okt 2021
Samandráttur. Línuskip. Trý línuskip eru til fiskarí. Tvey við Føroyar og eitt við Ísland. Vit rokna við at øll landa síðst í...
18. Okt 2021
Ættin verður eystan og landsynningur, meðalvindferðin 12 m/sek., tað verður ælaveður fyrrapartin og regn seinnapartin, hitin fer at liggja um 7-8 stig.I dag 18....
17. Okt 2021
Norðingur kemur á Kollafjørð í morgin við 250 tonsum av makreli, sum teir skulu landa til Faroe Pelagic.Norðingur hevur roynt í norskum sjógvi. ...
17. Okt 2021
Jupiter, sum hevur roynt eftir makreli í norskum sjógvi, kemur á Tvøroyri í morgin við 230 tonsum, sum teir skulu landa til Varðan Pelagic....
17. Okt 2021
Eg havi sett landstýrismanninum í fíggjarmálum fyrispurning, um hædd er tikin fyri blindum og sjónveikum í samband við at SSL hevur bílagt eina nýggja bileggingarskipan....
17. Okt 2021
07 Vestur hevði í gjárskvøldið uppboðsølu av livandi lombum og einum veðri.Meðan lombini blivu seld á vanligari uppboðsølu, var veðrurin seldur á meksikanskari uppboðsølu. 07...
17. Okt 2021
Arctic Voyager, sum hevur verið á makrelveiðu í norskum sjógvi, fór tíðliga í nátt at sigla ímóti Føroyum.Arctic Voyager hevur 900 tons av makreli umborð....
17. Okt 2021
Tað er neyðugt at loysa tær afturvendandi avbjóðingarnar í okkara samvinnu við Ísland. Tað var greiði boðskapurin hjá Bárði á Steig Nielsen, løgmanni, á...
17. Okt 2021
Í gjár vóru 10 nýggir tilburðir staðfestir, vísa nýggjastu tølini hjá landslæknanum. Øll eru smittaðir í Føroyum av kendum smittukeldum. ...
16. Okt 2021
Føroyar vilja hava eitt nógv virknari og meira umfatandi samstarv við ES. Stendur tað til landsstýrið, verður samstarvið við ES bæði styrkt og ment...
16. Okt 2021
Er búskaparvøkstur ikki burðardyggur, so er ikki talan um veruligan vøkstur. Hetta segði Bárður á Steig Nielsen, løgmaður, millum annað í røðu...
16. Okt 2021
Sp/f Ango í Vági fekk um mánaðarskiftið játtað kvotur til ítøkiligt skipakeyp.Heri Godtfred, sum er ein av monnunum aftanfyri felagið Ango í Vági, váttar fyri...
16. Okt 2021
Ættin verður mest landnyðringur 2-3 m/sek. og ælaveður, hitin fer at liggja um 6 stig og tað verður mjørkatám við sirmi.Lørdag 16. oktober -...
15. Okt 2021
Tróndur í Gøtu og Gøtunes koma báðir á Tvøroyri í morgin, teir hava fiskað makrel í norskum sjógvi.Tróndur kemur á Tvøroyri kl. 13 við...
15. Okt 2021
Í oktober 2020, burturvísti Posta einum postboði. Fyrrverandi postboðið kærdi burturvísingina og rætturin hevur nú sagt dóm. Sambært dóminum var burturvísingin eitt ov stort...


text:
Fólkakirkjan: Valevni og brævatkvøður
mentan11-10-2021 - 17:27 - Jóanis Nielsen
Nú góður mánaður er til kirkjuráðsvalið tann 2. novembur, ber til hjá teimum, ið eru burturstødd á valdegnum, ella bert við stórum tvørleika kunnu møta á valstaðnum til ásettu tíðina, at atkvøða við brævi.
Kommunuskrivstovurnar, ið varða av teim 23 kirkjusóknunum, har alment val verður, eru valstøð fyri brævatkvøðugreiðsluni.
238 valevni hava stillað upp í. Til ber at kunna seg um tey á heimasíðuni. Í hesum kirkjusóknum eru 36280 limir. Av teimum hava 28053 valrætt.
Fyrsta februar 2021 vóru 41.644 limir í fólkakirkjuni. Tað er 78,6 % av samlaða fólkatalinum. Til samans hava 32.331 valrætt.
Í mun til seinasta kirkjuráðsval, er ein kirkjusókn, har talið er komið upp um fimm hundrað limir, komin afturat. Tað er Sands kirkjusókn.
Á valinum seinast fyri fýra árum síðani vóru 40.325 limir í Fólkakirkjuni og 31.117 høvdu valrætt.
22 kirkjusóknir vóru, har valt var við valkorti. Tað vil siga, at kirkjusóknirnar høvdu meira enn 500 kirkjufólk.
Í hesum 22 sóknum vóru 26.670 veljarar og 7.539 teirra, svarandi til 28,27 %, vóru á vali. 215 fólk høvdu stillað upp. 112 kvinnur og 103 menn. Av teim valdu kirkjuráðslimunum vóru 51 kvinnur og 85 menn. Hægsta valluttøkan var í Gøtu (44,38%) og á Nesi, har (44,29%) valdu. Aðrar kirkjusóknir, ið lógu omanfyri 40% vóru í Klaksvík, Leirvík, Hvalvík og í Sandavági.
Vit vóna, at valluttøkan verður eins góð ella betri tann 2. novembur!
AZ


text:
Hóast ein dystur eftir av kappingini, so er longu greitt, at U15 dreingirnir hava vunnið sín bólk. Talan er um B-bólkin.
Í fyrri helvt kappaðist ÍF við B68 og AB um uppflyting til A-bólkin, har B68 dróg longsta stráið, men AB tapti uppflytingardystin ímóti HB b.
Síðani B-bólkurin byrjaði aftur 2. juni, so hevur ÍF verið flúgvandi, hóast fleiri av dystunum hava verið sera spennandi.
Mikukvøldið møtti ÍF Skála á Skála í einum útsettum dysti. Tá 9 minuttir vóru leiktir, tá hevði ÍF skorað fýra ferðir og endaði við at vinna 5-0.
Fyrri dysturin ímóti Skála endaði 2-0 til ÍF, sum skoraði bæði málini síðst í dystinum.
Fyrra dystin ímóti 07 Vestur vann ÍF 4-1. Seinni dysturin varð leiktur í Fløtugerði og gjørdist sera spennandi. Leingi førdi 07 Vestur 2-1, men í yvirtíðini javnaði fyrst miðverjin, Petur Meinhard, til 2-2 og so eydnaðist tað høgra bakki, Klein, at skora avgerandi málið til 3-2.
Dystirnir ímóti AB hava verið sera tættir og havt løgna vend. Fyrra dystin førdi ÍF 3-0, men tapti 3-6 og í seinna dystinum førdi AB 2-0, men mátti lúta 2-4 fyri hartarbeiðandi ÍF liðnum.
ÍF hevur vunnið báðar dystirnar ímóti Suðuroyarliðnum uttan dyst.
Komandi leygardag stendur B71 fyri skotum á Sandi. Fyrra dystin vann ÍF 4-0 í Fløtugerði.
Hesir hava mannað ÍF liðið: Dávid Petersen og Líggjas Heðinsson (málmenn). Ulrich Klein Beltran, Rógvi Matras, Petur Meinhard Lundsbjerg, Bjarti Højbro (liðskipari), Martin Bogason Lamhauge, Jóhann Højbro (U15 landsliðsleikari), Jákup í Lambanum, Aron Kensson, Liam Hjaltason, Jógvan Torkilsson og Rúnar Johnsson (toppskjútti við 16 málum). Frá U13 hava Markus á Lakjuni, Eyðun Beder og Bergtór á Dalbø Gregersen eisini verið við.


text:
Nýggj nevnd vald í Huxa.
Ungmannafelagið hjá Fólkaflokkinum, Huxa, hevur havt aðalfund í vikuskiftinum.
Nevndin er umboðað av fólki úr Klaksvík, Fuglafirði, Strondum, Eiði og Tórshavn.
Nevndin hevur skipað seg soleiðis:
Tummas Jóhan í Djónastovu, Eiði, formaður
Beinir Johannesen, Klaksvík, næstformaður
Jóhan Djurholm, Tórshavn, kassameistari
Jákup Oluf á Lakjuni, Fuglafjørður, skrivari
Jónas Højgaard, Tórshavn, nevndarlimur
Eykalimir:
Rakul S. Fredriksberg, Strendur
Arnbjørn E. Justesen, Klaksvík
Nevndin hevur á fyrsta nevndarfundi, ið var beint eftir aðalfundin, tosað um, hvat tey hava í hyggju fyri árið og skrivar:
”Nýggja nevndin í Huxa fer at arbeiða fyri einum virknum, konservativum ungdómspolitikki, og er nevndin m.a. samd um at arbeiða fyri at forða fríari fosturtøku. Nevndin ætlar eisini at viðgera týðandi samfelagsspurningar, sum fiskivinnu og bústaðartrupulleikar og annað.”


text:
Teenstreet í ár
Corona royndi at órógva, men kortini sluppu yvir 500 tannáringar á TeenStreet í ár, tó ikki til Týsklands, sum vanligt hevur verið, men í Føroyum.
Fyrst í hesum mánaðinum skipaðu samkomur um allar Føroyar fyri TeenStreet í Føroyum. Vanliga fara hundraðtals føroyingar til Týsklands hvørt summar, men í ár vildi corona tað øðrvísi. Í Føroyum skipaðu samkomurnar ístaðin fyri 10 ymiskum legum. Vanliga hava vit sent um 400 fólk til Týsklands, tannáringar og vaksin, men í ár vóru yvir 900 fólk við í TeenStreet Føroyum, stórt 500 tannáringar og 400 hjálparfólk.
Sum vanligt á TeenStreet, varð nógvur dentur lagdur á bíbliuundirvísing, lovsang og samveru við Gud og hvønn annan. Umframt at samkomurnar skipaðu fyri egnum fyrilestrum og aktivitetum fyri tey ungu, vóru bíbliutímar og lovsangsmøti á stórskíggja.
Alt tað, vit kenna frá TeenStreet var sjálvandi eisini við, so sum Throne Room, ssh-løtur, InterAct og ikki minst stuðulsrenningar.
Nýggja koronaútbrotið royndi at leggja ein myrkan skugga yvir onkrar av legunum og nakrar teirra máttu eisini enda fyri tíðina. Men hóast hetta, so líta vit á, at Gud enn á trónuni er. Vit trúgva, at tað orðið, sum er sáað í hesi ungu teir dagarnar, tey vóru saman, fer at vaksa og bera ávøkst. Tí Harrin er ikki bundin av korona og gevst ikki at virka í teimum ungu fyri tað.
Tíðindaskriv: Dánjal av Rana 23.08.2020


text:
August
August er 8. mánaði í árinum eftur tí gregorianska kalendaranum og ein av 7 mánaðum, sum hava 31 dagar. Til heiðurs fyri Augustus keisara í Rom varð ein mánaður uppkallaður eftir honum, eins og juli er uppkallaður eftir Julius Cæsar, (d. ár 44 f.Kr). Fyri at mánaðurin hjá Augustusi ikki skuldi vera styttri enn tann hjá Juliusi, varð ein dagur fluttur frá februar til august, so bæði juli og august gjørdust eins langir.
Hendingar í augustEdit
- 1. august 30 f.Kr. - Marcus Antonius, rómverskur politikari, herovasti og elskarin hjá Kleopatra, fremur sjálvmorð í Alexandria í Egyptaland.
- 1. august 1800 - Bretski kongur Georg III undirskrivar lógina Act of Union 1800, sum sameinir Kongaríki Stórabretland og Kongaríki Írland til Sameinda Kongaríki Stórabretland og Írland.
- 1. august 1980 - Vigdís Finnbogadóttir verður sum fyrsta kvinna í heiminum, vald til forseta, tá hon vinnur tað íslenska forsetavalið.
- 1. august 2014 - Pamela Anderson kom til Føroya á vitjan umboðandi felagsskapin Sea Shepherd. Hon og onnur frá Sea Shepherd høvdu tíðindafund á Hotel Føroyum.
- 3. august 1492 - Í lýsingini tann 3. august seta trý skip, Santa Maria, Nina og Pinta, seglini og fara úr spanska havnarbýnum Palos í einari roynd at finna sjóleiðina til India vestur um hav. Fyrsta ferðin hjá Kristoffuri Kolumbus er byrjað.
- 3. august 1914 - Fyrsta skipið siglir ígjøgnum nýggju Panamaveitina.
- 3. august 1958 - Amerikanski kjarnorkurikni kavbáturin Nautilus siglir undir ísinum á Norðpólin.
- 3. august 2007 - Russiski trolarin Olshana, við 270 tonsum av dieselolju umborð, søkkur í Tangafirði vestanfyri
- 10. august 1961 - Vjetnamkríggið: Amerikonsk hernaðarflogfør byrja at spræna evnafrøðilig evni til leyvoyðing út yvir landið.
- 10. august 2003 - Hitabylga í Evropa. Hitin í Suðurfraklandi er ymsastaðni meiri enn 40 stig.
- 13. august 1961 - Tíðliga á morgni byrja eysturtýskir hermenn at byggja múrur uttan um Vesturberlin.
- 23. august 1989 - Ungarn letur markið til Eysturríki upp.
- 28. august 1963 - Martin Luther King heldur heimsgitnu røðuna við heitinum "I have a dream" í Washington, meðan 200 túsund fólk lurta eftir honum.
- 28. august 1985 - Heimsins fyrsta roykibann kemur í gildi, tá ein matstova í Colorado, USA, bannar royking innandura.
- 31. august 1997 - Diana prinsessa av Wales letur lív aftaná eina bilvanlukku í París.
- 31. august 2019 - Løgtingsval í Føroyum.


text:
Tórshavnmarmeistaraheitið í Flogbørnum
Flogbóltsfelagið Fleyr skipar í morgun fyri Tórshavnar-meistarakapping í skúlaflogbólti.
Hetta er kapping millum skúlarnar í Tórshavnar Kommunu, og tey sum kunnu luttaka eru 2., 3. og 4. flokkarnir í kommununi.
Spælt verður eftir leikreglunum í flogbørnum, sum áður varð kent sum Kids-volley, men sum nú hevur fingið nýtt heiti.
Tað er Peter Morell, menningarleiðari hjá Flogbóltssambandinum, sum samskipar kappingina. Seinni í ár verða líknandi kappingar fyriskipaðar aðra staðir í landinum.
Omanfyri 100 børn eru við í kappingini, sum verður spæld í ítróttarhøllini í Hoyvík.
Peter Morell, samskipari frá FBF


text:
05. Feb 2013
Íslendski vinnumálaráðharrin kunngjørdi um vikuskiftið, at íslendska makrelkvotan í 2013 verður 123.000 tons. Hetta eru 15,2% minni enn í 2012. Við at lækka kvotuna 15,2% fylgir Ísland tilmælinum hjá ICES. Í 2012 var kvotutilmælið hjá ICES 639.000 tons, og í ár mælti ICES...
25. Jan 2013
Strandalandaavtalan um ásetiangina av svartkjaftakvotuni fyri 2013 varð undirskrivað í London mikudagin. Noreg og ES, sum hava verið ósams um atgongdina til at fiska kvoturnar í sjóøkinum hjá hvørjum øðrum, boðaðu frá, at partarnir vóru komnir til eina semju í farnu viku, og so varð...
18. Jan 2013
ES og Noreg hava í dag undirskrivað fiskiveiðuavtaluna fyri 2013. Avtalan ásetir sínamillum kvotabýti og sínamillum atgongd til at fiska kvotur. Av áhuga hjá Føroyum í hesi avtaluni er, at partarnir nú hava ásett sína makrelkvotu í 2013. ES fær eina kvotu uppá 336.285 tons...
17. Jan 2013
Jacob Vestergaard og Steingrímur J. Sigfússon


text:
Brownie jólatrø
Jólini nærkast í hvørjum og er tað nakað eg ikki fái nokk av á jólum, so er tað sjokuláta. Hendan brownie køkan er ein tann besta eg havi smakkað og tí valdi eg at umskapa hana til hesi vøkru jólatrøini.
Tilfar til køkuna
160 g myrk sjokuláta
60 g smør
2 egg
180 g sukur
30 g mjøl
10 g kakaopulvur
½ tsk salt
40 g hvít sjokuláta
40 g ljós sjokuláta
Tilfar til prýðið
Saltstengur
Flormelis
Grøna fruktfarvu
Køkukrymmil
Arbeiðsháttur
Set ovnin á 175 stig.
Smelta 120 g av myrkari sjokulátu og smør í einari grýtu/skál yvir vatnbað.
Píska egg og sukur saman og rør síðani sjokulátablandið saman við. Rør so mjøl, kakaopulvur og salt í. Sker síðani hvítu, ljósu og og restina av myrku sjokulátuna í bitar og vend teimum í blandinum.
Vel ein fýrakantaðan form á umleið 16×16 cm, legg bakipappír á áðrenn blandið verður koyrt í. Baka køkuna í ovninum í 30 minuttir. Køkan kann tykjast at vera ov lítið bakað, tá tú tekur hana úr ovninum, men tað bilar ikki. Lat hana køla av og sker síðani køkuna í tíggju trýkantar, so stykkini líkjast jólatrøum.
Prýðið
Brúka flormelis, kókað vatn og fruktfarvu til at gera glasurin. Koyr tað síðani í ein plastposa, klipp eitt lítið hol á endan, og stroy glasurin út yvir jólatrøini. Koyr saltstengurnar í helvt og brúka tær sum fót á jólatrøunum. Enda við at prýða jólatrøini við køkukrymmil.
Eg havi klipt smáar stjørnur úr gullpappíri, límað tær á ein tannsteytara og trýst inn í toppin á jólatrænum, sum ein eyka smálut.
Prei
Um tú ikki eigur nokk av sjokulátu inni, kanst tú altíð stjala nakrar lúkur úr sjokulátakalendaranum 😉


text:
Í hesum jólatíðum, har nógvar sloyfur verða bundnar, vil IRF heita á borgarar um at gera sær til vana at binda knút á allar teir posarnar, sum fara út í gráa posan hjá IRF.
Fyrst og fremst hevði hetta gjørt arbeiðið hjá innsavningarmonnunum munandi tespiligari, tí á henda hátt hevði einki burturkast ligið leyst í tí gráa posanum. Harafturat hevði hetta eisini verið við til at fyribyrgt nógv av tí ruski, sum fýkur úr posunum og endar úti í náttúruni.
So hervið ein vinarlig, og kanska eitt sindur jólalig, áheitan frá IRF, um at fólk taka henda nýggja vanan til sín og fara at binda sloyfur fyri umhvørvið.
Í hesum sambandi vil IRF eisini minna borgararnar á at ansa eftir, at grái posin ikki gerst ov fullur ella ov tungur. Posin má ikki viga meira enn 20 kg, og hann hevur eina prentaða striku í erva, sum vísir, hvussu nógv burturkast í mesta lagi má latast í hann. Er posin ov fullur ella ov tungur, verður hann ikki tikin.
Meira kann lesast um posarnar hjá IRF og um reglugerðina fyri innsavning á www.irf.fo.


text:
Henda nýskrivaða og spennandi bókin fyri børn/ung byggir á kendu søgnina um Anniku í Dímun, sum var søkt á Havnarvág í 16. øld, tí hon var skuldsett at hava beint fyri manni sínum dímunarbóndanum.
Søgan byrjar, tá Annika rennur fyri lívinum undan pápanum, sum hevur tapt hana í kortspæli til dímunarbóndan. Saman við gomlu Guðruni, sum hevur hildið hús hjá pápa Anniku, sýslumanninum, fer hon út í Dímun og verður matmóður har. Hóast hetta, hittist Annika í loyndum við Sjúrði, ið hon er góð við, og sum arbeiðir sum húskallur hjá pápa Anniku á Sandoy. Sonur bóndans, Tróndur, er tó alt annað enn fegin um Anniku, og hann roynir av øllum alvi at seta fótonglar fyri Anniku.
Høvundur: Ingun Christensen.
Bók fyri ung/vaksin * 88 síður * Myndprýtt: Edward Fuglø * Útgávuár: September 2017 * Forlag: Bókadeild Føroya Lærarafelags
Bókin er partur av krabbarøðini hjá Bókadeild Føroya Lærarafelags og Námi. Kann keypast í bókhandlum, m.a. HNJ Bókhandil á Vaglinum (Gamli Bókhandil) og í Bókamiđsøluni.
Desember 2017: Bókin um Anniku í Dímun fæst eisini sum ljóđbók og kann m.a. keypast á Bókamiðsøluni: Annika í Dímum.
Umrøða
- November 2017:
- Silja Aldudóttir: “Annika í Dímun – ein sagnarkvinna sleppur til orðanna”. Grein í Skúlablaðnum 6/2017. Greinin stendur eisini í Bókajól 2017, Sosialurin 15. november. Greinin kann lesast her: 2017-11_Silja Aldudóttir_Grein í Skúlablaðnum 6-2017
- Oktober 2017 – Umrøða/framløga:
- Tað er altíð stuttligt, tá tað, tú skrivar, verður lisið og ikki minst, sum í hesum førinum brúkt í einari uppgávu í skúlahøpi. Lilja S. Andreassen gongur í 8. flokki í skúlanum á Argjahamri og hevur gjørt eina skrivliga uppgávu í føroyskum, har hon valdi at skriva um nýggju bókina hjá mær “Annika í Dímum“. Í sambandi við uppgávuna skuldu næmingarnir eisini gera eina stutta framløgu á video. Upptøkan hjá Lilju viđ framløgu og ummæli er tøk niðanfyri:


text:
Gundur Mortensen KT-leiðari í Námi
Leiðarin hevur ábyrgd av, at KT verður brúkt á besta hátt í tí undirvísingartilfari og próvtøkutilfari, sum Nám framleiðir. Harumframt hevur hann eisini ábyrgd av øllum teimum KT-tænastum, sum Nám veitir føroyska skúlaverkinum.
Sjey umsóknir vóru til starvið, og Gundur Mortensen er settur.
Gundur hevur drúgvar royndir sum lærari í fólkaskúlanum og sum ritstjóri í Námi, har hann hevur verið við til at menna talgilding av undirvísingartilfari og at upplæra lærarar og starvsfólk í talgildum loysnum. Gundur er útbúgvin lærari og hevur harumframt eina Master-útbúgving í KT frá universitetinum í Aalborg.
Seinasta árið hevur Gundur starvast sum KT-ráðgevi á universitetinum í LIllehammer í Noregi, har hann millum annað hevur staðið fyri íverksetan av talgildum próvtøkum.
Gundur Mortensen byrjar í starvinum 1. september, og Nám bjóðar honum vælkomnum í starvið.


text:
Jenis av Rana, landsstýrismaður í uttanríkis- og mentamálum, hevur sett Rudi Olsen í starvið sum fyrstalærara í Kvívíkar skúla. Rudi er 44 ára gomul og tók læraraprógv á N. Zahles Seminarium í Danmark í 2003. Umframt ymisk eftirútbúgvingarskeið hevur hon m.a. tikið stakgreinalestur í prosjektleiðslu í verki og skeið á DPU í positivari sálarfrøði. Harumframt er hon í holt við at taka diplomútbúgving í leiðslu.
Rudi hevur undirvísingarligar royndir bæði í donskum skúlum og í Føroyum, eisini hevur hon royndir innan serundirvísing, verkætlanarleiðslu og marknaðarføring. Rudi hevur seinastu árini verið lærari í Skúlanum á Argjahamri.
Rudi tekur við starvinum sum fyrstilærari í Kvívíkar skúla tann 4. oktober 2021.


text:
Eysturoyartunnilin
Eysturoyartunnilin knýtir Skálafjørðin og Havnina saman við einum undirsjóvartunli, ið tilsamans verður góðar 11 kilometrar langur.
Tunnilin fer at stytta farleiðina millum Tórshavn og Runavík/Strendur úr 55 kilometrum niður í 17 kilometrar. Koyritíðin, sum nú er 64 minuttir, verður stytt niður í 16 minuttir. Úr Tórshavn til Klaksvíkar verður koyritíðin stytt úr 68 minuttum niður í 36 minuttir.
Tunnilin fer at knýta báðar síðurnar á Skálafjørðinum saman við tveimum tunlum til eina rundkoyring undir havbotninum á miðjum fjørðinum. Frá høvuðsvegnum í Rókini í Saltnesi oman til rundkoyringina er tunnilin 2,2 kilometrar langur, og teinurin frá Sjógv á Strondum til rundkoyringina er 1,7 kilometrar. Høvuðstunnilin millum Tórshavn og rundkoyringina er 7,5 kilometrar og kemur upp á Hvítanesi. Til tess at økja um trygdina er mesta hallið í tunlinum 5 prosent og lægsta punkt er 187 metrar undir sjóvarmálanum.
Jarðfrøðiligar forkanningar eru gjørdar, seismikkur á Tangafirði er skotin og greinaður, kjarnuboringar eru gjørdar á Kalbaksnesi og bæði á Skálafjørðinum og á Hvítanesi verður vegarbeiðið fyrireikað. Síðani er vegarbeiðið til tunnilsmunnan gjørt klárt og projekteringin annars liðug, eins og tunnilsarbeiðið boðið út.
8. november 2016 var byggisáttmáli undirskrivaður við NCC og endaliga lánsavtalan í samband við bygging av bæði Eystur- og Sandoyartunlunum var undirskrivað beint fyri jól 2016, eins og øll formlig viðurskifti vóru uppá pláss. NCC hevur síðani gjørt nærri avtalur við ymiskar undirveitarar.
Fyrsta skotið var latið 21. februar 2017, tá Henrik Old, landstýrismaður í samferðslumálum fyri fyrstu ferð trýsti á knøttin, og setti sjálva boringina ígongd.
Fríggjadagin 7. juni 2019 var so alment hátíðarhald í høllini á Hálsi, Tórshavn, í samband við at Heðin Mortensen, landstýrismaður í samferðslumálum, lat seinasta skotið av í Eysturoyartunlinum. Nú verður so arbeitt víðari við at gera tunnilin endaliga lidnan.
Les meira um gongina at bora Eysturoyartunnilin her
Myndir


text:
KAPPINGARREGLUR 2008
Grand Prix Renning
Navn og endamál
Almenna navni á kappingini er Grand Prix Renning. Navnið kann broytast um ein stuðul ynskir og rindar fyri tað.
Endamálið við kappingini er at skapa kappingar av høgari góðsku fyri rennarar á einum hvørjum støði, og at økja um áhugan fyri renning.
Reglur fyri luttøku
Kappingin er fyri øll fræls ítróttafeløg í landinum, sum eru limur í FÍF. Kappingarnevndin hjá FÍF kann geva undantaksloyvi til onnur feløg/einstaklingar í einstøkum førum.
Bert rennarir, sum eru skrásettir limir í einum felag, áðrenn kappingardag kunnu fáa stig.
Tað verður kappast í flokkunum:
• Kvinnur opin bólkur (f. -1992) tvs. 16 ár ella eldri
• Menn opin bólkur (f. -1992) tvs. 16 ár ella eldri
• Kvinnur (K45+) veteranar (f. 1962-1953) tvs. 46-55 ár
• Menn (M45+) veteranar (f. 1962-1953) tvs. 46-55 ár
• Kvinnur (K55+) superveteranar (f. -1952 ella fyrr) tvs. 56 ár ella eldri
• Menn (M55+)superveteranar (f. -1952 ella fyrr) tvs. 56 ár ella eldri
Aldurin verður roknaður, sum blivin aldur, tá árið er runnið.
Tað verður einans skipað fyri einstaklingakapping.
Ein rennari kann skifta felag í kappingarárinum.
Kappingarsløg
Kappingarnar kunnu verða landsveg-, býar-, bana- ella crossrenning. Kappingarsløg verða fastløgd áðrenn kappingarbyrjan.
Kappingar
Talið av kappingum verður ásett á hvørjum árið, tað kann verða skiftandi frá ári til ár. Í 2008 verða seks kappingar.
1. Norðoyastevna (Klaksvík) 7. juni – 5 km
2. Sundalagsstevna ( Hósvík) 14. juni – ikki fastlagt enn
3. Jóansøka (Vágur) 21. juni – 6 km
4. Eystanstevna (Runavík) 24. juni – 10 km
5. Vestanstevna (Miðvágur) 12. juli – 7 km
6. Ólavsøka (Tórshavn) 27. juli – 5 km
Kappingarnevndin loyvir at motiónsrenning fer fram í somu renning sum Grand Prix renningin.
Stigtalva:
nr.1 = 40 stig,
nr.2 = 34 stig,
nr.3 = 30 stig,
nr.4 = 26 stig,
nr.5 = 23 stig,
nr.6 = 20 stig,
nr.7 = 18 stig,
nr.8 = 16 stig,
nr.9 = 14 stig,
nr.10 = 12 stig,
nr.11 = 10 stig,
nr.12 = 9 stig,
nr.13 = 8 stig
nr.14 = 7 stig
nr.15 = 6 stig
nr.16 = 5 stig
nr.17 = 4 stig
nr.18 = 3 stig
nr.19 = 2 stig
nr.20 = 1 stig
Samlaða einstaklingakappingin verður avgjørd eftir fýra av teimum bestu teljandi umførunum, sum rennarin hevur fingið.
Stendur tað á jøvnum, vinnur einstaklingurin, sum hevur uppnátt flest stig í einari kapping. Stendur tað framvegis á jøvnum vinnur einstaklingurin, sum hevur næstflest stig í einari kapping osfr.
Tilmelding
Tilmelding fer fram á staðnum áðrenn kappingarbyrjan ella online á www.athletics.fo
Umsiting
Kappingin verður umsitin av Kappingarnevndini hjá Frælsum Ítrótti Føroya (FÍF).


text:
Maud Heinesen
1936-2005
Maud Heinesen vaks upp í Klaksvík. Hevði hevði 3-málsligt korrospondentprógv frá Handilsháskúlanum í Keypmannahavn og starvaðist sum lærari og skrivari, seinastu mongu árini, sum skrivari á Fróðskaparsetri Føroya.
Maud Heinesen giftist við Jens Paula Heinesen, rithøvunda úr Sandavági, og tey búði í Havn. Maud andaðist í 2005.
Hon var virkin rithøvundur og skrivaði eisini søgur í Mína jólabók.
Útgávur:
1963 Fyri jól, Marin í Míni jólabók
1970 Tarvadysturin hjá abba í Míni jólabók
1993 Abbi og eg
1994 Nógv ímillum lív í Míni jólabók
1996 Ein lítil søga um Sun-Mi í Míni jólabók
1997 Einsamøll í húsi í Míni jólabók
1998 Tá ið hevndin rakti okkara veg í Míni jólabók
1999 Okkara maður á ferð í Míni jólabók
2000 Í vøggustovu við Helenu
Sherlock Holmes fer til verka í Míni jólabók
2001 Sherlock Holmes í andróðri í Míni jólabók
2002 Sherlock Holmes-klubbin fær vitjan úr Danmark í Míni jólabók
2003 Herverk í Míni jólabók
2004 Eg skal hava ein hund
2004 Likkulina og Likkudemus
Umrøða/ummæli:
Martin Næs. Abbi og eg i Hvør eigur flaggknappin? 1995
Turið Kjølbro: Nýggjar føroyskar bøkur til tey smæstu. Sosialurin, nr. 208, 28. oktober 2000
Maud Heinesen: Barnabókaheiðursløn Tórshavnar býráðs. Skúlablaðið 6/2001
Heiður:
Barnabókavirðisløn Tórshavnar Býráðs í 2001.


text:
Inngangur
Hendan trivnaðarætlan er ætlað sum eitt arbeiðsamboð, sum altíð kann takast fram, tá arbeitt verður við trivnaðinum á skúlanum, bæði í fyribyrgjandi arbeiðinum og tá mistrivnaður tekur seg upp, ella tá beinleiðis happing fer fram. Trivnaðarætlanin skal havast í huga, tá ársætlanirnar skulu skrivast.
Ætlanin er, at trivnaðarætlanin skal eftirmetast eina ferð um árið, og kunnu t.d. lærararnir og skúlastýrið tá koma við møguligum viðmerkingum, ið bólkurin, sum stendur fyri dagføringini av trivnaðarætlanini, tekur við í síni eftirmeting.
§ 2, stk. 3 í Fólkaskúlalógini ásetir, at: “...fólkaskúlin skal búgva næmingarnar til innlivan, samavgerð, samábyrgd, rættindi og skyldur í einum fólkaræðisligum samfelag. Undirvísing og gerandislív skúlans eiga at verða grundað á andsfrælsi, tollyndi, javnvirði og fólkaræði.”
Hetta brotið úr fólkaskúlalógini er ógvuliga sigandi fyri, hvussu vit vilja hava tað í skúlanum. Skúlin er sum eitt lítið samfelag í samfelagnum, har vit mugu vísa fyrilit fyri hvørjum øðrum, bæði tey vaksnu sínámillum, børnini sínámillum, eins og børn og vaksin sínámillum.
Í hesi trivnaðarætlan fara vit at leggja størsta dentin á fyribyrging av happing, her í millum hvussu vit við føstum kørmum kunnu økja um trivnaðin og felagskensluna hjá næmingunum.
Eisini verður víst á, hvat gerast skal, um happing fer fram.
Har nógv fólk eru saman, kann hugburður tíverri koma fyri, ið ikki er jaligur. Eitt nú kunnu fólk vera ósamd sínámillum í styttri ella longri tíðarskeið, uttan at talan er happing.
Okkara allýsing av happing tekur støði í allýsingini hjá Helle Rabøl Hansen – Happing fer fram tá ein bólkur forfylgir ella útihýsir ávísum persóni á einum staði, har persónurin er noyddir at vera (Grundbog mod mobning, Gyldendal, 2005: Mobning er en gruppes forfølgelse eller udelukkelse af en enkelt person på et sted, hvor denne person er tvunget til at være).
Virðisgrundarlagið fyri Vestmanna Skúla
Við virðing fyri tí einstaka og umhvørvinum, grundfest í bygdarmentanini, virkar skúlin fyri stimbrandi læru, skapanargleði og rørslu.
Stimbrandi læra, skapanargleði og rørsla
Tað er týdningarmikið, at næmingarnir fáa tær fakligu avbjóðingarnar, teir megna – ikki ov lættar, ikki ov torførar. Lærarin skal megna at skapa karmarnar og skipa fyri hóskandi
avbjóðingum. Har tú sjálvur ert við til til at skapa, kennir tú eina ognarkenslu. Skapanar-gleðin1 er eisini týdningarmikil fyri at ein næmingur skal trívast.
Børn, sum røra seg, eru glaðari; tað vísir gransking á økinum. Her verður ikki bara hugsað um skipaða rørslu, s.s. handbólt, fótbólt o.a. Hetta kann spenna breitt, soleiðis at øll kunnu taka lut – t.d. í dansi, drama og spølum av ymsum slagi. Í hesum rørslum nerta tey við hvønn annan, tey mugu tosa seg fram til eina semju og síggja, at tað ikki er nakað, sum beinleiðis er rætt ella skeivt. Børn, sum trívast, læra – børn, sum læra, trívast.
Byrgjast kann fyri mongum trupulleikum, og tí verður so stórur dentur lagdur á fyribyrgingar-tiltøk í hesi trivnaðarætlan.
Okkara aðalmál er, at øll, bæði børn og vaksin, skulu halda, at í Vestmanna Skúla er gott at vera.
Nakrar fortreytir skulu vera fyri, at næmingarnir kunnu trívast og læra:
- Teir skulu kenna skúlan sum eitt trygt stað
- Onkur “sær” tey
- Fakligar avbjóðingar verða lagaðar eftir, hvat hin einstaki megnar
- Øll skulu kenna seg sum part av einum felagsskapi
- Tey vaksnu kring tey, mugu hava felags stev, tá tað viðvíkur næminginum
- Tey vaksnu hava orku at vera um næmingarnar
- Næmingarnir kenna, at brúk er fyri teimum
- Toymi skal hava ein týðiligan leiklut
- Ymiskar fastar skipanir, ið økja um trivnaðin
Fríkorterið
Tá nógv børn eru savnaði á einum ávísum staði, er týdningarmikið, at tað altíð eru vaksin, sum hava eyga við, hvussu støðan er og sum børnini vita at tey altíð kunnu venda sær til.
Garðvaktin skal fara beint í garðvakt, so hon er har, tá næmingarnir koma.
Lærarin, sum hevur tíman, skal vera til staðar, tá børnini koma inn í gongina. Tvístøður standast ofta av, at tað er rokaligt í skiftinum millum tíma og fríkorter.
1 Skapanargleði: kemur, tá tú í einum mennandi felagsskapi, ella sjálvur, er við til at ávirka tín gerandisdag. Hetta er eisini mennandi fyri sjálvskensluna hjá hvørjum einstøkum.
Tímin
Tað er tann vaksni, sum skal skipa tíman. Allir lærarar á skúlanum hava verið á skeiði í floksleiðslu (tilfar aftast) og eigur tímin at skipast eftir hesum leisti.
Lærarin og toymið, sum er um flokkin, má alla tíðina hava týdningin av, at skapa eina felagskenslu inni í flokkinum, frammarlaga í huganum: Í okkara flokki er gott at ganga, her hjálpa vit hvørjum øðrum.
Sosial tiltøk
eru m.a.:
- Næmingasamrøður, sum eru skipaðar eftir føstum leisti, (sí skjal aftast).
- Eina ferð um vikuna setir flokslærarin seg saman við flokkinum at tosa um, hvussu vikan hevur gingið. Niðurstøðurnar frá hesum fundum verður skrivaðar niður og lisnar upp aftur á komandi fundi. Hesar niðurstøður verða so brúktar, tá t.d. flokstoymið umrøður trivnaðin í flokkinum. Hesir fundir skulu liggja ein fastan vikudag og verða dagfestir í byrjanini av árinum. Ein ávís bók verður nýtt til hetta.
- Spæliliðið er eitt gott tiltak, fyri at skapa eitt positivt samband millum yngri og eldru næmingar.
- Samskiftisdagar eru tveir dagar um árið, minst 4 tímar. Hesar dagar verða lagdir fast fyrst í skúlaárinum. Tveir lærarar, ið hava flokkin nógv, skipa fyri hesum við serligi denti á felagsprát og felagstiltøk av ymiskum slagi, har øll koma framat. Hugskot til hesar dagar eru at finna aftanfyri.
Felags fyri hesi tiltøk er, at dentur skal leggjast á prát og samveru - ikki við tekniskum hjálpartólum s.s. filmi og teldu.
Skúlaskifti
Tað seinasta árið, áðrenn børnini skifta frá barnagarði til skúla,skal eitt samstarv fara fram millum stovnarnar. Børnini vitja regluliga á skúlanum og tá ásett er, hvør skal verða flokslærari, hevur hann tímar við næmingunum, so at tey koma at kenna hvønn annan.
Ein yvirflytingarfundur er eisini.
Tá næmingar skifta frá Kvívíkar Skúla til Vestmanna Skúla, er hetta eisini ein stór broyting. Fyri at yvirgongdin skal verða so góð sum gjørligt, vitja næmingar hvønn annan frá 4.flokki. Ein vitjan verður fyri jól og ein eftir jól. Hvørjir flokkar vitja hvønn annan veldst um, hvørjir flokkar eru saman í Kvívík. Ein vitjan er í Vestmanna og ein í Kvívík um árið. Eisini er eitt felags SSP tiltak fyri 7.flokk í Vestmanna. Hesi tiltøk verða løgd fast í byrjanina á skúlaárinum.
Næmingaráð
Trý næmingaráð skulu skipast, eitt fyri grunddeildina, eitt fyri miðdeildina og eitt fyri hádeildina. Hetta verður gjørt fyri at økja um tilvitanina um fólkaræði, trivnaðin, saman-sjóðingina av næmingum tvørturum floksstig og at næmingar kenna, at teir verða tiknir við í ávísum avgerðum. Vegleiðing til næmingaráðini er at finna aftanfyri.
Um happing fer fram
Um næmingar, lærarar, foreldur ella onnur hava varhugan av mistrivnaði, skal flokslærarin hava boð um hetta. Flokslærarin setur seg í samband við flokstoymið í eini tilgongd, har arbeitt verður eftir “parentes metoden”, sum er eitt greiningaramboð, ið leggur serligan dent á sosiala grundarlagið í flokkinum (sí tilfar aftanfyri). Ein bólkur verður settur, við AKT læraranum sum toghaldara, sum ráðgevur á hesum øki, tá brúk er fyri tí.
Samanumtøka
Trivnaðarætlanin er ætlað sum eitt hent arbeiðsamboð í skúladegnum.
Sum áður nevnt, er fyribyrging tað týdningarmesta. Hava vit gott og tætt samband við næmingar og foreldur, og ikki minst at starvsfólkini hava eitt gott samstarv, eru vit vitandi um, hvørji eru møguligir happarar og kunnu lofta støðuni áðrenn happing spyrst burturúr.
Í hesi fyribyrging er týdningarmikið at tora at siga frá. Vit vita, at tað er ógvuliga trupult í dag at verja børnini ímóti hóttanum, tí netmiðlarnar eru so ágangandi. Tað, sum vit sum vaksin kunnu gera, er at skapa eina trygdarkenslu í okkara næmingum, so tey tora at venda sær til okkum vaksnu, um tað er okkurt sum nívir tey.


text:
Føroyskar yrkingar á russiskum
Ein bók við russiskum týðingum av føroyskum yrkingum er útkomin á forlagnum “U Nikitskikh vorot” í Russlandi. Týðari er Olga Aleksandrovna Markelova. Olga las fyri nógvum árum síðan í Íslandi, og tá var hon á summarskeiði í føroyskum á Fróðskaparsetrinum saman við norðurlendskum studentum. Eina tíð las hon eisini í Danmark. Nú hevur hon verið heima í Russlandi nøkur ár. Johnny Thomsen hevur verið ráðgevi hennara í arbeiðinum at týða yrkingarnar. Skaldini, sum Olga hevur týtt eftir, eru Janus Djurhuus, William Heinesen og Chr. Matras. Týtt til føroyskt er heitið á bókini “Tey klassisku føroysku skaldini”.
Mentanargrunnur Landsins hevur stuðlað útgávuni.
- Skrivað hevur | Turið Sigurðardóttir
- Dagfesting | 04.06.2017
- Bólkur | Tíðindi


text:
Bogi opponentur til doktaraverju í Grenoble11. desember 2018
Bogi Bech Jensen var opponentur, tá indiski granskarin Pranshu Upadhayay týsdagin 11. desember vardi doktararitgerð. Pranshu hevur granska á Institut Polytechnique de Grenoble, sum er partur av Communauté Université Grenoble Alpes í Fraklandi, har doktaraverjan varð hildin.
Doktararitgerðin snýr seg serliga um endurnýtslu av permanentum magnetum í motorum til elbilar. Magnetirnar innihalda sjáldsamt (‘rare earth’) tilfar sum neodymium og dysprosium, sum EU ynskir at minka um nýtsluna av.Utvinning av neodymium og dysprosium er ikki umhvørvisvinarlig og prísirnir á ráevnunum hava sveiggjað nógv seinastu 15 árini. Í ritgerðini roynir granskarin at koma við loysnum til, hvussu motorar kunnu sniðgevast, so tað er lætt at fáa fatur á magnetunum, tá motorurin hevur tænt fyri seg. Magnetirnar kunnu tá endurnýtast í nýggjum motorum – antin beinleiðis, við at magnetirnar verða endurmagnetiseraðar, ella óbeinleiðis, við at nýggjar magnetir verða framleiddar úr tilfarinum frá teimum endurnýttu.
Tveir opponentar vóru til doktaraverjuna:
Noureddine Takorabet, professari, Université de Lorraine
Bogi Bech Jensen, professari
Verkætlanin er eitt Marie Curie Scholarship, fíggjað av EU Horizon 2020.


text:
Yvirlit yvir útbúgving
Bilsmiðútbúgvingin er ein sera breið, spennandi og avbjóðandi útbúgving. Breið, tí alskyns tøkni er samla í einum akfari. Spennnandi, tí tøkniliga verður tú væl ílætin og fer at kenna tøknina aftur, bæði á sjógvi og á landi. Avbjóðandi, tí tú lærir nógva ymiska tøkni, og ikki minst, tí tøknin mennist alsamt.
Tú fært meira at vita um útbúgvingina við at lesa bilkunngerðina her
Eisini ert tú vælkomin at venda tær til lestrarvegleiðing skúlans á lv@glasir.fo ella senda fyrispurning umvegis kjattforum á heimasíðuni.
Her greiðir Eliesar frá um útbúgvingina:


text:
Undan oyggjaleikunum varð mett, at vit høvdu møguleika at vinna fimm heiðursmerki. Øll tey fimm kundu hugsast at verða úr gulli.
Fyrstu dagarnar fingu vit tvey av teimum heiðursmerkjunum. Bronsu til Rebekku á 1.500 m og eitt av teimum súru silvurmerkjunum, sum var sera nær við at vera gull, tá Marna varð tikin beint áðrenn málstrikuna á 10.000 m.
Vit máttu síðan bíða til seinasta dagin við hinum trimum sterku greinunum hjá okkum. Men meðan vit bíðaðu, fingu vit eitt óvæntað bronsumerki, tá sera formsterka Margit setti føroyskt met í trístøkki.
Og so kom seinasti dagurin. Tríggir gull-aspirantar stóðu at byrja samstundis kl. 15.30. Marna í hálvum maraton, har starturin var uttanfyri rennibreytina, Rebekka á sínum yndisteini (800 m) og Tórur Mortensen í trístøkki. Á 800 metrum var tað so flott, at vit eisini høvdu Oddvør í finaluni!
Rebekka var fyrst skotin avstað. Hetta var triðja ferðin, at hon var ein heiðursmerkjavón á 800 m, og ongantíð so nógv sum hesuferð. Tað regnaði og tað var vindur, so ikki var ráðiligt at renna frá oddinum, sum eg annars hevði varhugan av at hon ætlaði. Ferðin var rímilig fyrstu 200 metrarnar, men fór so langt niður. Fram við 400 var bert ein, sum hevði mist eitt sindur.
Tær fara framvið 400 m. Rebekka væl fyri beint aftanfyri hinar favorittarnar
Rebekka gav tol til minni enn 200 metrar vóru eftir. So eksploderaði hon. Slapp undan hinum, og rann í stórum stíli einsamøll allan vegin á málið. Emma Leask og Gemma Dawkins, sum eisini vóru favorittar hendan dagin, gjørdu alt tær kundu fyri at fáa fatur í Rebekku. Men hon vísti ongan veikleika og als onga náði. Gull til Føroyar!
Rebekka fer um málstrikuna og vinnur gull fyri Føroyar! Hon er bara onnur føroyska kvinnan at vinna oyggjaleikagull yvirhøvur. Hin er sjálvandi Valborg Heinesen.
Kappingin í trístøkk gekk við sniglaferð. Hálvan tíma eftir lýsta startin kl. 15.30, leyp Tórur fyrstu ferð, og klokkan 16.30 leyp hann aðru ferð. Eftir hesi bæði fyrstu lopini var støðan ikki góð. Bæði lopini vóru miseydnað. Tórur sá út til at hava nógva ferð í atrenningini og mikla megi í lopunum. Men í báðum førum missir hann stýringina, og má avbróta beint áðrenn síðsta lopið.
Nú stóð á. Næsta lopið mátti ikki miseydnast, men tað mátti verða nóg langt til at koma millum átta teir bestu, sum fingu trý lop afturat. Og triðja lopið bleiv betur. Við 14,49 metrum legði hann seg trygt á silvurvinnarakós bert 3o cm frá førandi Carl Morgan.
Eitt lop var nóg mikið til silvur, men gullið glapp
Fjórða lopið miseydnaðist vegna pínu av triðja lopinum. So Tórur valdi at leypa 5. umfar um og satsa alt uppá sætta og seinasta lopið. Men sætta lopið miseydnaðist eisini, so Tórur var standandi á 14,49 metrum, sum var meira enn ríkiligt til silvur, og framvegis bert 20 sentimetrar frá gullinum. Tað skal ikki nógv hugflog til at ímynda sær, at ein spillfrískur Tórur lættliga hevði farið avstað við gullinum.
Marna kom aftur á breytina og rann á mál áðrenn kappingin í trístøkki var liðug! Rapporteringar frá kappingini í hálvum maraton fingu vit í hátalararnar og frá Rigmor, sum súkklaði úti á rutuni. Tær vóru fyrst fýra kvinnur, sum lógu saman. Tað vóru tíggjar tær fremstu frá 10.000 m kappingini og so ein afturat. So frættist, at bert tvær vóru einsamallar fremstar. Og tað vóru tær somu, sum vóru nógv sterkast á 10.000 metrum, og høvdu ein harðan dyst til tað allar seinasta.
Fjórðsterkasta tíðin í oyggjaleikasøguni var ikki nóg mikið hjá Marnu Egholm at vinna gull. Hon mátti taka til takkar við silvurið, 12 sekund aftanfyri stórrennaran av Guernsey, Louise Perrio
Hesuferð skuldu vit ikki bíða fult so leingi til avgerðin fall. Ein lítlan kilometur áðrenn málið slapp Louise Perrio av Guernsey spakuliga undan Marnu, sum alla tíðina helt á at stríðast. Men spakuliga otaði Perrio seg undan, og tá tær komu inn á breytina og høvdu 300 metrar eftir, var kappingin avgjørd.
Tað var sanniliga kvalitetur í kappingini á hálvum maraton. Allar tær tríggjar fremstu kvinnurnar komu undir 1.20 tímar. Bert tvær kvinnur eru áður komnar undir 1.20. Vinnarin í 1987 og vinnarin í 1991! Teinurin í Visby er ikki nakar serliga skjótur teinur, so tað ber væl til at siga, at á øllum hinum trettan oyggjaleikunum, hevði avrikið hjá Marnu givið gull.
Eisini Julian Gregersen hevði runnið seg til eitt finalupláss seinasta dagin. Tað var tó ikki mett, at hann hevði stórvegis møguleikar at vinna heiðursmerki á 1.500 metrum. Tað bleiv lagt sera hart út, og skjótt var Julian aftastur í sterka feltinum. Men ferðin mundi vera so ríkilig fyri fleiri av rennarunum, og Julian dugdi at halda høvdið kalt og renna sína egnu ferð.
Av 11. plássi rann hann seg fram á 8. pláss beint áðrenn seinasta umfar. Á seinasta umfarinum tók hann aftur fleiri rennarar, og legði seg út í stríðið um fimtaplássið. Men móti endanum megnaði hann ikki at halda, og misti nakað aftur. Úrlsitið gjørdist tó eitt gott persónligt met, 4.04,57 min, sum av sonnum er ein kvalitetstíð. Hon rakk til áttandaplássið.
Julian Gregersen hevur yvirtikið heiðurin sum Føroya besti miðteinarennari, eftir Rúna Seloy.
Tað hevur verið sera stuttligt at sæð okkara ungu kvinnur royna seg á styttru teinunum. Serliga stuttligt hevur verið at sæð tær royna seg í boðrenningunum, har tær hava livað upp til vónirnar og sett føroyskt met á báðum teinunum. Sum prikkurin yvir i’ið runnu tær seg eisini í báðar finalurnar.
Hóast tær endaðu aftastar í báðum finalunum, hava tær nú prógvað, at vit kunnu vera við, og longu um tvey ár eiga vit at hava tikið okkum enn longur fram, og tá fara vit heilt víst at lukta meira eftir heiðursmerkjunum.
4×400 m liðið, sum tók 6 sekund av gamla metinum. Í finaluni vóru kreftirnar uppi, og tær gjørdust nummar fimm . Vónandi síggja vit Elisabet, Rebekku, Margit og Oddvør aftur um tvey ár. Á 4×100 m rann Alda ístaðin fyri Rebekku. Vit vóna sjálvandi eisini at síggja hana aftur um tvey ár!


text:
Broyting 18/3-19: Starvsnevnd SSF hevur avgjørt at vilja loyva eisini svimjarum uttan talentnál at luttaka á Atlantic Open 2019. Hesi kunnu tó í mesta lagi melda til 3 kappingar, á teinunum frá 50m til 200m.
Her er innbjóðing til Atlantic Open 2019 í Svimjihøllini í Gundadali hin 29. til 31. mars 2019, sum Svimjisamband Føroya skipar fyri, og sum er avgerandi fyri úttøku til Oyggjaleikir 2019.
Gevið gætur at har er kravtíð sum til FM, tó her talentnál heldur enn bronsunál. Ætlanin er upp á sikt at gera hesa stevnu til eina veruliga, altjóða stevnu, har hon í ár tó fyrst og fremst er oyggjaleikaúttøkustevna.
Góða eydnu til tykkum øll
Rókur


text:
Sterka Marjun var dóttir áðurnevnda Jenis Símunarsonar í Laðangarði. Hon giftist við Símuni í Niðurhúsum, ið seirri var bóndi í Kálgarði. Henda giftan var Jenisi hart ímóti, og tí vildi hann einki geva dóttrini í heimanfylgi; men Marjun svór, at hon skuldi ikki dvína fyri pápanum heldur enn Beinisvørði. Síðan tveitti hann henni Hargarbø.
Óførur stimbur var í Marjuni. Hon saksaði alla Keypajørð (tríggjar gyllin), meðan hon gekk við tvíburabørnum. Tá kendi hon annan fótin tyngri á sær, segði hon.
Tey høvdu fyrr til roysnis at bróta sperrur (seyðasperrur). Einaferð, sum tey fingust við at bera tara í Sumba, kom ein seyðasperra, ið send var hagar. Henda sperran, til tjúktar sum ein kálvsperra, var farin víða um Føroyar, men eingin hevði verið førur fyri at bróta hana. Pápin kemur út á bakkan til dóttrina og heldur fyri: “Hygg, Marjun mín! her er ein sperra, sum eg havi funnið.” “Gud fyriláti tygum! Hvat skal eg taka á sperru? Eg eri so útslipað av taranum”. “Forstortus meg! Royn tað kortini!” (Jenis hevði verið í Noreg, og haðan skuldi hann hava orðtakið: Forstortus). Hon tók við sperruni, ballaði hana inn í skjúrtafaldin, setti annan endan í síðuna og annan í lærið, bendi so á og breyt. “Á, Marjun mín! Nú gjørdi tú øllum Føroyalandi fyri skommum.” Tá segði Marjun, at hevði hon vitað tað, at sperran var farin so víða um landið, so skuldi hon aldri nomið hana. – “Ovgóð vart tú so at fara!” helt Jenis - hann hugsaði um giftuna.
Eina ferð, meðan Símun í Niðurhúsum, maður Marjunar, var í útlondum, gjørdi Jenis eitt kyrringartyppi í hagaparti hansara og slepti gimbrum sínum inn. Men Marjun fór upp um næturnar og burtur í haga til at ríva typpið niður og koyra gimbrar hansara úr aftur haga sínum. Ein morgun møtti Jenis henni, sum hon var á veginum heim aftur, og segði tá við hana, at hevði tað ikki verið fyri tað, sum hon bar undir beltinum (hon var við barn), so skuldi hon farið fyri eggina. Hon bað hann koma: hann skuldi fylgja.
Marjun hevði svorið, at hon skuldi ikki dvína fyri pápanum heldur enn Beinisvørði. Tá ið tíðindi komu í Laðangarð, at Marjun var deyð í barsilsong, segði Jenis: “Hyggið mær út! Vitið, um Beinisvørði stendur!” Ikki harmaði hann dóttrina meira.
Sterka Marjun var móðir at hinum viðgitnu Hargarbrøðrunum, sum sigast skal frá í næstu søgu.
Jakob Jakobsen: ”Færøske folkesagn og æventyr”, 1898-1901
Sagnirnar eru her endurgivnar við Hammershaimbs stavseting eftir útgávuni:
Jakob Jakobsen: "Sagnir og ævintýr" , fororð eftir Mariu Mikkelsen, 1. útg. 1925, 2. útg. 1984-85.


text:
Wednesday, September 26, 2012
Tíðindaskriv: Leirvíkar skúli alment vístur fram
Hósdagin tann 27.sept. kl. 16.00 verður skúlin í Leirvík vístur fram fyri almenninginum. Skúlin er bygdur út við 2 skúlastovum, miðhøll og bókasavni. Uttanumøkið frammanfyri nýggja útbygningin er somuleiðis gjørt. Umframt útbygging av skúlanum eru vindeyguni í 61- skúlanum skift út og faldiveggur gjørdur millum stovurnar.Lærarar, børn og onnur, sum gera brúk av skúlanum, hava saknað eina miðhøll til tiltøk, sum framførslur av ymiskum slagi, tónleiki, spæli o.a.m., men nú er komið á mál við hesum, og fara vit at vísa skúlan fram. Í sambandi við útbygging og umbygging av kommunalum bygningum hevur Eysturkommuna samtykt at brúka 1% av kostnaðinum til listprýði.
Eysturkommuna hevur valt at brúka listakvinnuna Hansinu Iversen til listprýðingina í Leirvíkar skúla, tí ynski var at geva børnunum rúm og tíð til undran. Listin hjá Hansinu Iversen hevur ongan fasittlista, men setur heldur spurningar í staðin fyri at svara teimum. Og hon er bygd á eina djúpa og grundleggjandi undran, sum gevur børnunum møguleika at undrast. Listakvinnan hevur strikað øll spor fráveruleikanum, hon hevur skilt alt týdningarleyst burtur úr myndini, og í staðin skapað eitt formkonsentrat. Við at halda fast í týdninginum av sambandinum ella samanspælinum millum linju og lit, noyðir hon okkum at avvísa hugmyndina umlist sum eftirgerð, og í staðin verða vit tilvitað um reinar estetiskar hugleiðingar. Vit verða tilvitað um kjarnin í forminum, greiðu linjunar og dýpd litsins, og vit uppliva um somu stund tað kraftmikla, tað varisliga, andartakið og tað livandi.
Á skránni verða røður, framførslur hjá skúlabørnum eins og listakvinnan fær orðið og høvi verður – bæði hjá børnum og vaksnum - at fáa sær okkurt leskiligt.
Øll eru hjartaliga vælkomin!
Eysturkommuna
Posted by Listin at 8:54 AM


text:
Hvar síggjast starvslýsingarnar?
Starvið verður altíð lýst á starvsportal.fo, heimsins størsta lýsingarkervið hjá Google, og sosialum miðlunum so sum facebook, LinkedIN, Instagram við fleiri. Tíðin flestu internet brúkarar eru á altjóða síðum er væl meiri enn á føroyskum síðum. Tó viðmæla vit einkultar føroyskar tíðindamiðlar til ávís størv, sum eitt íkast, tá ringt er at finna fólk.
NB! Starvslýsingar á Google kervinum eru á føroyskum, donskum og enskum. Um lýsarin ikki ynskir, eitt nú danskt, tá skulu vit bert fáa kunning um tað.
- Lýst vikuliga fyri 20.000+ brúkarum á sosialum miðlum
- Lýst fyri 60.000+ Føroyingum, á túsundtals heimasíðu, við Google Lýsingum, og eisini á YouTube, Gmail v.m..
- Starvið verður sent viðkomandi málbólki og hóskandi profilum
- Umsókn ella “Søk starvið” knøttur sum leinkjar til tykkara HR-Skipan
- ella t-post við umsókn og CV sendist tykkum á teldupost
- CV í kervinum ið eisini fáa boð um starvið passar til teirra profil.
- Ókeypis endurlýsing, tá lýst verður í 3 vikur, ella meir.


text:
Upplatingartíð og frídagar
Barnagarðurin er opin
mánadag til fríggjadag
frá kl. 7.15 til kl. 17.00.
Børnini eiga at vera komin áðrenn kl. 9.30, um ikki onnur avtala er gjørd.
Fyrrapartsbørn eiga at vera avheintað kl. 12.10.
Flaggdagin, 25. apríl, er stongt.
Grundlógardagin, 5.juni, letur barnagarðurin aftur kl. 12.00.
Stongt er millum jóla og nýggjárs.
2 ráðleggingardagar eru um árið. Tá taka vit ikki ímóti børnum.
Summarferia
Dagstovnarnir í Runavíkar Kommunu hava afturlatið 4 vikur um summarið.
Tó bjóðar Kommunan summaransing á einum av stovnunum.
Úrmelding
Tá barnið verður úrmelda er uppsagnartíðin 1 mánaður.


text:
Trantlangasporl (langasporlsættin)
Trachyrincus murrayi Günther, 1887
Stødd: Trantlangasporl verður upp í 40 cm langt.
Dýpi: Tað er úr um 400 m niður á góðar 1600 m.
Litur: Tað er grábrúnt um allan kroppin, kanska heldur ljósari undir búkinum.
Teinar: R1 11 (10); U 21; B 7.
Lýsing: Trantlangasporl er sporlklænur fiskur. Tjúkkast er tað fremst um bulin. Tað hevur tvær ryggfjaðrar, fremra heldur høg og tríkantað. Aftara long og lág og kemur aftur á sporlsendan, har hon rennur saman við gotfjøðurina. Stertur er eingin. Gloppið millum ryggfjaðrarnar er so mikið stutt, at fremra ryggfjøður røkkur niðurløgd inn yvir ta aftaru. Gotfjøðurin er bert eitt vet styttri enn aftara ryggfjøður. Høvdið er um 27-29% av heildarlongdini. Tað hevur spískan trant og skarpar kantar á síðunum. Teir koma aftur hagar, kápan byrjar. Roðslan er rættiliga hvøss. Finnan er lítil.
Roðslan mitt oman á bakinum og mitt undir búkinum hevur størri píkar, einir 8-10 slíkir eru á bakinum aftari enn gotið, og 5-11 undir búkinum, aftan fyri gotið. Strikan er ovarlaga á síðuni.
Eyðkenni: Trantlangasporl hevur langa, framstandandi og spíska gron, við hvøssum kantum. Uggafjaðrarnar eru ájavnar við fremru ryggfjøður. Tað hevur hvassa roðslu um bakið og undir búkinum.
Týdningur: Trantlangasporl hevur ikki vinnuligan týdning.
da: Murrays skolæst, en: Murray’s longsnout grenadier - Roughnose grenadier, ís: Langhalabróðir
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Toskafiskar Gadiformes
Hópurin við toskafiskum hevur 9 ættir 75 slektir og 555 sløg.
Undir Føroyum eru 5 ættir ið hava 26 slektir og 36 sløg:
Teir hava heldur stórligt høvd. Teir hava eina til tríggjar ryggfjaðrar og eina ella tvær gotfjaðrar, summir hava stert, aðrir bert ein spíss. Á nøkrum sløgum er roðslan lítil og sløtt, á øðrum stór og rísin. Á flestu sløgunum eru uggafjaðrarnar aftari enn búkfjaðrarnar.
Nógv av sløgunum hava grunnnøs.
Teir eru bæði á grunnum og djúpum vatni. Við Føroyar liva allir toskafiskarnir í sjónum, men okkurt slag úti í heimi er í feskum vatni, og nøkur eru í blandingsvatni.


text:
Á móttøku í ÍSF húsinum í dag var kunngjørt hvørji ítróttarfólk fáa úrvalsstuðul í 2019.
Ein av teimum ið fekk stuðul hesuferð er Hávard Vatnhamar, ið hevur mál at vinna sær luttøku í paralympisku leikunum sum verða í Tokyo í 2020
Hávard fekk lutað kr. 156.000,- og ger hetta at hann hevur enn betur møguleika at luttaka í teimum kappingunum ið eru neyðugar fyri at kunna vinna nokk av stigum at klatra uppeftir rankinglistanum.
Hávard er beint nú nummar 16. á altjóða rankinglistanum, hann var nr. 15 fyrr í 2018, og vónin er at liggja ímillum 7 teir bestu tá tíðarskeiðið at vinna sær stig til PL luttøku er liðið.
Hjartaliga tillukku Hávard


text:
Sum vit áður hava skrivað her á síðuni, so hevur Parasport fingið ein ítróttarkoyristól frá Lions Vágar.
Hesin stólurin er nú komin, og vit bjóða fólki at royna hann, við vón um at tey hava hug at byrja at venja regluliga.
Í fyrstu atløgu kunnu áhugað royna stólin í samband við felags badmintonvenjingarnar ið liggja hvønn leygardag í ólíka viku.
Um onkur hevur áhuga at royna stólin, ber til at seta seg í samband við okkum, antin á t-posti parasport@parasport.fo, ella á telefon 217975.
Man bindur seg ikki til nakað við at royna stólin, og hann kann eisini lánast út til onkran ið hevur áhuga at íðka við honum.
Vit vóna at frætta frá tykkum.


text:
Lýsing eftir leiðara til Korndalsgarð
Dagfesting: 26.06.2019
Leiðari til Korndalsgarð
Eiðis kommuna søkir við hesum eftir leiðara til Korndalsgarð, at byrja 01. august 2019, ella skjótast gjørligt eftir tað.
Korndalsgarður:
Á stovninum ganga 71 børn, 50 børn eru frá 0-6 ár og ganga í barnagarð, 21 børn eru í frítíðarskúla. Stovnurin er opin frá kl 07:00 til kl 17:00
Vit ímynda okkum ein leiðara, sum hevur hugsjónir og vil virka fyri einum høgum námsfakligum støði. Ein leiðara, sum megnar at leiða námsfrøðiliga virsemið, starvsfólk og somuleiðis dugir at fyrisita og umsita fíggjarviðurskiftini.
Vit bjóða:
· Eitt áhugavert starv, har tú hevur møguleika at seta dám á stovnin
· Eitt avbjóðandi starv har tú sleppur at mynda frítíðarskúlan.
· Ein góðan starvsfólkahóp.
Vit vænta, at tú:
· Hevur hug og áræði at skapa ein fjølbroyttan og tryggan gerandisdag við virðing og umsorgan fyri tí einstaka barninum, foreldrinum og starvsfólkinum.
· Kanst arbeiða sjálvstøðugt og taka avgerðir
· Dugir væl at samstarva, lurta og reflektera.
· Hevur eitt vet av teldukunnleika.
· Hevur lætt við at orða teg munnliga og skrivliga á føroyskum.
Setanarviðurskifti
Tann, ið settur verður skal vera útbúgvin námsfrøðingur. Løn sambært sáttmála millum Føroya Pedagogfelag og Kommunala Arbeiðsgevarafelag Føroya..
Meira fæst at vita
Meira fæst at vita um starvið við at venda sær til Jógvan í Skorini, borgarstjóra, telefon 740400.
Umsókn
Umsókn saman við viðmælum, royndum og upplýsingum um útbúgving skal vera send til Eiðis Kommunu, Brekkuvegur 37, 470 Eiði ella til teldupost eidi@eidi.fo, í seinasta lagi tann 11.07.2019 kl.12:00
Eiðis Kommuna
Brekkuvegur 37
470 Eiði


text:
Norðoyar
Norðoyar ella Norðuroyggjar er tær 6 norðastu og eystastu oyggjar í Føroyum. Tær liggja sum ein eind og eru Fugloy, Svínoy, Viðoy, Borðoy, Kunoy og Kalsoy. Viðoy, Borðoy og Kunoy eru bundnar saman av byrgingum, meðan Fugloy, Svínoy og Kalsoy kunnu náast við báti ella tyrlu.
Landslagið í Norðoyggjum er sermerkt av høgum brøttum fjøllum, og eru 7 av teim tíggju tindunum í Føroyum, sum eru yvir 800 metrar, at finna í Norðoyggjum. Her eru størri og smærri bygdir, firðir, sund, dalar og áir.
Miðdepilin í Norðoyggjum er Klaksvík, sum er næststørsti býurin í Føroyum og fiskivinnubýur burturav. Men her er annað enn fiskur.
Klaksvíkin og Norðoyggjar hava eisini nógv at bjóða teim ferðandi tá hugsað verður um søgu, mentan og vinnulív. Her finst eitt ríkt tónleikalív eins og fleiri listafólk innan málningalist eru at finna her ella stava hiðani. Gistingarmøguleikarnir eru eisini góðir í Norðoyggjum.
Í Norðoyggjum finnast nógvar vakrar og áhugaverdar kirkjur og søguligir bygningar. T.d. kunnu nevnast tann stórfingna Christianskirkjan í Klaksvík, tann gamli einahandilin við fornminnasavninum og Leikalund, eins og prestagarðurin Ónagerði á Viðareiði – har hin tiltikna Beinta, sum gav íblástur til skaldsøguna Barbara – einaferð búði, og kirkjan har eru verd at vitja.
Hesar oyggjar eru eisini ein fyrisitingarlig eind, ein sýsla og í gomlum døgum eitt prestagjald og eitt vártingsøki. Tær eru høgar og brattar, og lítið av dyrkilendi er í mun til restina av landinum. Men seyðurin í Norðoyum er óføra góður. Oyggjarnar liggja nær við fiskimiðini norðan- og eystanfyri Føroyar, og tá ið útróðurin við áttamannaførum og smærri bátum tók seg upp í seinru helvt av 19. øld, komu nógvir menn sunnan av landi norður higar at rógva út um várarnar og út á summarið. Hetta skapti trivna í teimum mongu smáu bygdunum. Men hesin vinnuvegur helt næstan uppat, eftir at bretskir trolarar í stórum tali komu higar at veiða við troli um aldarskiftið 1900.


text:
Tekniski Skúlin er alment opin frá kl.10 til kl.14. Øll við áhuga fyri útbúgvingum og sum vilja kunna seg um skúlan eru vælkomin.
Lærarar og næmingar eru til reiðar at svara spurningum um útbúgvingar og um skúlaumhvørvið.
HT-útbúgvingin vísir fram ymiskt forvitnisligt í royndarstovunum, ger samfelagsvísindaligar og sálarfrøðiligar kanningar og næmingar undirhalda við tónleiki í felagsøkinum.
Vitjandi eru vælkomin at heilsa upp á næmingar á El-deildini, Maskindeildini, Timburdeildini, Serbreytini og Matvørudeildini, sum eru í verkligari undirvísing.
Næmingar á Matvørudeildini bjóða til buffé. Kostnaður fyri vaksin er 130 kr., børn undir 15 ár 50 kr. og undir 5 ár ókeypis.


text:
Barnadansur
03. Okt 2021
Barnasendingin Sakin vil sleppa við okkum í barnadans. Tey koma mánakvøldið 4/10, so vit fara at hava vannligan barnadans sunnukvøldið kl 18.30-19.30...
les meir
Landsdansistevnan 2021 verður hildin í Havn leygardagin 21. august
25. Jun 2021
Limir í Vága Dansifelag, sum ætla sær á stevnuna, skulu boða frá luttøku til felagið í seinasta lagi 26. juli. ...
les meir
Barnadansistevna í Jyllandi í juli 2021
07. Feb 2021
Barnadansistevna í Jyllandi í juli ’21Av tí at Barnlek 2020 í Svøríki varð avlýst, hevur Sláið ring verið í samband við felag í Jyllandi, ið...
les meir
Seinasta dansikvøld fyri føstu
01. Feb 2021
Seinasta vannliga dansikvøld fyri føstu verður sunnukvøldið7. februar kl 20.Leygarkvøldið 13. februar enda vit hendan heldur løgna dansiveturin við einum samanskotsgildi. ...
les meir
Vit dansa aftur 17. januar
03. Jan 2021
Vit dansa ikki aftur fyrr enn 17. januar.Av tí, at smittustøðan í landinum er, sum hon er í løtuni, er gjørt av, at eingin dansur...
les meir
Rivjakvøldið í Beitinum 2020
21. Nov 2020
Árliga rivjakvøldið hjá Vága Dansifelag verður aftur í ár leygarkvøldið 28. november 2020 klokkan 19.00. Kostnaður kr. 150,-. ...
les meir
Lesibólkur
03. Nov 2020
Kundi tú hugsað tær at vita meira um fólkini og søguna vit kvøða um? ...
les meir
Barnadansurin byrjar aftur í kvøld
25. Okt 2020
Til øll børn og onnur dansiáhugaðBarnadansurin byrjar aftur í kvøld kl 18.30Dansað verður í Beitinum í Miðvági. Í steðginum fáa vit okkurt leskiligt.Dansurin er...


text:
Ert tú útiseti, og kemur tú heim í summar?
Vit hava gjørt eina skipan klára til tín, har tú kanst keypa úr 1 viku upp í 12 vikur. Tað merkir, at tú sleppur undan at keypa heilar mánaðir.
LIMAHALD TIL ÚTISETA
Vit minna líka á allar limir, sum koma úr útlondum, um at vísa á 4.dags negativan test ella eina koppsetingarváttan, áðrenn tit koma aftur í Burn Fitness
Longd á Limahaldi:
Vit hava gjørt eina lagaliga skipan, soleiðis at tú sleppur undan at keypa heilar mánaðir. Um tú bara ert heima í 5 vikur, so hevur tú møguleika at keypa tær limahald bert í 5 vikur.
Hvat er við í prísinum:
- Limahaldið er Burn +
- Liðtímar
- Gosbað
- Hitarúm
- Ókeypis fititest ( Tanita )
Stovnan:
Um tú ert nýggjur kundi, er eitt stovningargjald á 199,-
Gjaldið er fyri okkara elektronisku armbond.
Ert tú afturvendandi kundi og eigur eitt armband, sleppur tú undan stovningargjaldi.
Armbandið:
Tú kanst fara í brúsu og gosbað við armbandinum, tí tað er vatntætt. Eisini er møguligt at leggja gjaldsupplýsingar inn á armbandið, soleiðis tú kanst keypa í automatunum ella í okkara Café.
Prísur:
VANLIGUR
Prísur
LESANDI
UPPLATINGARTÍÐIR: Burn Fitness er einasta venjingarmiðstøð, sum hevur opið 100 tímar um vikuna við manning. Leygardag og sunnudag hava vit opið til kl 20:00 - Sí niðast á okkara heimasíðu fyri upplatingartíðir í fitness.


text:
Seyðafylgi
Okkara myndarað 'svart og hvítt' vísa Føroyar frá síni einføldu síðu.
Føroyingar tosa nógv um veðrið, og føroyingar kenna summarmjørkan sum fá.
Summarmjørkin, sum brádliga sníkir seg inn yvir støð í landinum og kanska hongur ein heilan dag, ímeðan onnur støð hava brennandi sól. Í slíkum veðri vælfarta fólk kring landið fyri at finna sólina. Ja, á Facebook er enntá ein bólkur, ið ber heitið 'Hvar er gott veður í Føroyum í dag?'.
Mjørkaveður er eisini ein stór avbjóðing fyri myndatøkufólk, tí kontrastirnir hvørva í mjørkanum. Okkara myndaplakat-røð 'svart og hvítt' hevur sín íblástur og uppruna í føroyska summarmjørkanum.
Allar myndirnar eru okkara egnu, og eru broyttar so lítið sum møguligt.
Plakatirnar í hesi røðini koma út í A5, A4, A3 & A2 á mattum pappíri og verða latnar uttan rammu.
Ynskir tú at keypa rammu, ber tað tó eisini til.


text:
Leygardagin 15. oktober 2005 verður skipað fyri familjurenning við skúlan á Giljanesi vesturi í Vágum. Tað er felagið FRÆLSI – fyri frælsan ítrótt í Vágum, Føroya Sparikassi og Bassi, sum saman skipa fyri renningini. Aftaná fáa allir lutakarar POP TOP frá MBM.
Undur tiltakinum verður mat og køkutombola.
Skrá
Tiltakið byrjar uttanfyri skúlan á Giljanesi. Teinarnir verða væl merktir allan vegin. Luttakarnir verða lutaðir í fimm bólkar:
Børn (fødd 1995 og yngri)
børn (fødd 1992 til 1994)
ung (fødd 1988 til 1991)
vaksin (fødd 1960 til 1987)
veteranar (føddir 1959 og eldri)
motionistar (føddir 1905 til 2005 ár).
Børnini og motionistar renna/ganga 2 kilometrar, tað er frá skúlanum og niðan í Kálvalíð og omanaftur – Bassi rennur við!
Ung, vaksin og veteranar renna 5 og 15 kilometrar, teinarnir eru ávíkavist frá skúlanum norður til Keypssamtøkuna og til Vatnsoyrar og heimaftur.
Familju tiltakið byrjar kl. 12, og byrjanarnummar fæst við skúlan á Giljanesi 1 tíma undan renningini. Luttøkugjaldið verður 20 kr fyri børn og 50 kr fyri vaksin, tó skal ein familja í mesta lagi gjalda 100 kr. Goldið verður tá byrjanarnummarið verður avheinta.
Nummar 1, 2 og 3 í øllum bólkunum fáa heiðursmerkið og allir luttakarnir fáa diplom sum minni um dagin.
Renn ella gang
Fyri fólk, sum ikki eru von at renna ella íðka annan ítrótt, tykjast 2, 5 og 15 kilometrar kanska sum ein ov stórur biti at gloypa. Men hetta skal ikki halda nøkrum aftur, tí endamálið við tiltakinum er ikki at kappast, men at geva øllum, bæði yngri sum eldri, eitt gott og hugnaligt høvi at røra seg. Og tað stendur sjálvsagt púrasta til tey luttakandi, um tey vilja renna ella ganga teinin, sum tey velja. Mest umráðandi er at vera við. Øll eru hjartaliga vælkomin!
Tilmelding
Tilmeldingin fer fram her á heimasíðuni. Freistin fyri at melda seg til renningina er hósdagin 13. oktober. Eitt skriv kemur í hvørt hús í Vágum um tiltakið og tilmeldingarmøguleikar.
Við ítróttarkvøðu
FRÆLSI – Felagið fyri frælsan ítrótt í Vágum
Meldið til her.


text:
Kaj Anton Jógvan Niclasen hevur verið at sæð í TB høpi eina tíð og nøkur eru longu vælvitandi um, at hann hevur tikið sær av Ivani og Aksel, málmonnunum hjá okkum í bestu og næstbestu deildini. Kaj hevur í mong ár verið ein av føstu HB venjarunum, har hann hevur staðið fyri teirra málmansvenjing, men hann valdi í summar at takka fyri seg í Havnar Bóltfelagið.
Kaj, sum er úr Trongisvági men hevur búð mong ár í Havnini, hevur eini hús í Trongisvági og hevur hann seinastu tíðina verið alsamt meira her suðri. Hann er oftani her suðri um vikuskiftini og gevur hetta honum møguleikar at hjálpa felagnum. Hesum møguleika hevur Tvøroyrar Bóltfelag loftað og er Kaj settur sum málmansvenjari.
Hann kemur at hava málmansvenjingar undir hond í felagnum, hetta verður í høvuðsheitum vaksnamannadeildina, men hann fer í so stóran mun eisini at royna at leggja tað soleiðis til rættis at hann eisini fær lagt teimum málmonnunum í ungdómsdeildini lag á og menna teirra talent.
Umboðaði TB í 1997
Kaj hevur sjálvur, ikki so yvirraskandi, verið málmaður á sínum ungu døgum. Her hevur hann umboða trý feløg í Føroyum. Hann leikti við B36 frá 1994 til 1996 og í 1997 var tað okkara felag, TB, sum hann trein inn fyri. Eftir hetta bleiv tað HB í 2010 og í 2011 bleiv hann settur sum venjari har. Hetta vardi fram til í ár í august, tá hann valdi at takka fyri seg. Hann spældi eitt nú mest í 2. deild hjá monnum, har hann hevur 65 dystir undir beltinum og fimm dystir í næst bestu deildini.
Í 1997, tá hann leikti fyri TB spældi hann ein dyst og hesin var í Sumba. Endaliga úrsliti varð 3-3. Kaj bleiv innskiftur í steðginum eftir at Magni Hentze, sáli, noyddist at lata seg útskifta. Einsamallur málskjútti hendan dagin á Krossinum í Sumba var Aleksandar Radosavljevic, ella sum vit í TB betur kenna hann Sasha. Eisini kann nevnast at hjálparvenjarin hjá TB, Karl Øster, var við hendan dystin.
Partur av ungdómslandsliðnum
Kaj hevur ikki bert fingist við feløgum, men hevur hann eisini verið tengdur at hjá FSF sum venjari hjá ungdómslandsliðum. Hann hevur seinastu árini verið málmansvenjari hjá U17 landsliðnum, sum okkara høvuðsungdómsvenjari Pól F. Joensen hevur ábyrgdina av saman við Áka Johansen.
Imponeraður av ungu TB’arnum
Kaj sigur í samrøðu við okkum, at hann er rættuliga imponeraður av ungu TB’arnum sum eru tengdir at besta liðnum hjá okkum. Hann kennir onkran av teimum frá U17 landsliðnum og letur væl at og ikki minst sigur hann víðari, at hetta liðið eigur at kunna klára seg í Effodeildini, hóast eitt sindur turbulenta tíð.
Kaj hevði sína fyrstu venjing við TB samstundis sum Bill McLeod Jacobsen traðkaði til sum interim venjari í summar, eftir at Hans Fróði og TB fóru hvør til sítt.
Víðari sigur Kaj, at hann sera glaður fyri umstøðurnar við Stórá og eiga øll tvørafólk eisini at vera tað, tí hetta eru einastandandi umstøður til fótbólt. Millum annað var hann við U17-landsliðnum, tá teir høvdu eitt vikuskiftið við Stórá og sigur, at hetta var eitt tað besta staðið at fara við dreingjunum, tí tað var onki sum órógvaði teimum har og teir tí bert hugsaði fótbólt.
Góð tíð í HB
Hóast Kaj og HB ikki longur eru eitt, so er Kaj ómetaliga glaður fyri tíðina í Havnar Bóltfelag, har hann byrjaði sum venjari hjá piltunum í 2006 og í seinnu helvt av 2009 bleiv hann settur sum venjari saman við Sámal Erik og Heðin. Tíðina í HB fer Kaj aldrin at gloyma og ynskir HB sjálvandi alt tað besta.
Hann hevur tikið tey ymsu venjaraskeiðini, sum eru til málmansvenjara og gevur hetta honum góð amboð at menna málmenn.
Umframt at vera málmansvenjari, so er Kaj smiðjur á Brandstøðini í Havn.
Vit ynskja Kaj hjartaliga vælkomnan til TB.


text:
Quarter To Three í tjaldinum
Klaksvíksbólkurin verður við á landsins størsta tónleikatiltaki.
Bólkurin Quarter To Three spælir lættan popptónleik, har teir eisini blanda aðrar tónleikastílir – eitt nú bossanova – inn í løgini. Fleiri av sangunum hjá teimum hava verið hitt seinastu árini – eitt nú sangirnir Eg Vildi Bara, The Stage, Liv og Lær og Saman Við Tær.
Quarter To Three er mannaður við royndum tónleikarum úr Klaksvík. Petur Hans Niclasen og Magni Husgaard, sum vóru partur av væl umtókta 90’ara bólkinum Aria, spæla saman við Dánjali Kjærbo, Jógvan Fróða Baldvinsson og Jens Paula Joensen.
Nú er greitt, at Quarter To Three fer at spæla í Ver tjaldinum á SummarFestivalinum, sum verður hildin í døgunum frá 6. til 8. august.


text:
Dylan, gudleyst sendiboð ella trúfastur boðberi?
Bob Dylan, sum í dag er 75 ár, man hava upplivað mangt á lívsleiðini. Og vit hava upplivað ikki minni saman við honum.
Eg minnist sum blaðungur, eg hoyrdi hann syngja um at vera til reiðar, tí at nú vóru rættiligar rembingartíðir. Í sanginum The Times They Are a-Changin’ (1964) ávarðar Dylan tey konservativu, tey, sum vilja verja tað gamla, at tey skjótt gerast á kroppi, tí tað nýggja kemur sum ein flóðalda, og hann leggur aftrat, at “you better start swimmin’ or you’ll sink like a stone”. Tá var eg ovurfegin, tí eg helt ikki meg vera konservativan; eg var komin í rætta fylgið, so mær nýttist ikki at svimja. Fast takið hinum, hugsaði eg.
Og so opinberingin í A Hard Rain’s A-Gonna Fall (1963), har Dylan veit um ein “blue-eyed son” ella “darling young one” (man hetta vera mammusa drongur ella næmingurin, ið lærarin spyr?), sum m.a. sigur seg hava sæð ein nýføðing kringsettan av úlvum, og ein oyggjarveg settan við diamantum, men har ongin sæst ganga ella koyra. Og ungi alvin ætlar sær ikki at helma í, fyrr enn hann hevur sagt øllum frá týningini. Hetta vóru mótmælisárini, tá ið Dylan var fólkasangari. Hann sang eitt nú saman við Joan Baez, og fyrimyndirnar vóru teir gomlu deltabluesararnir og ongin minni enn Woody Guthrie, sum Dylan vitjaði fleiri ferðir, árini Woody lá á sjúkrahúsi.
Á hesi somu plátuni, The Freewheelin’ Bob Dylan (1963), sang hann eisini um krígsmenninar, Maters of War, sum allir søgdu, at Gud helt við teimum.
Fólkatónleikarar tá vóru flestallir í øðini um alt tað nýggja og grunna, popp og rock’n roll, og vildu varðveita tað góða og ektaða gamla. Og har var Dylan eitt nýtt gávuríkt andlit.
Men Dylan var eisini ein strembari, og vildi ikki verða settur í bás. Hann vildi, sum øll hini tá sleppa at spæla rokk, tí hvør tímir at lurta eftir einum, sum fonglast við ein kassagittara og bara knarrar. Tey vóru tí nógv, sum mundu dottið uppeftir og kendu seg snýtt, tá ið Dylan á Newport Folk Festivalinum 25. juli 1965 trein á pallin við einum rokkbólki og byrjaði at spæla Maggie’s Farm, har hann staðfestir, at hann tímir ikki at arbeiða longur á garðinum hjá Maggie:
Endin ljóðar:
Well, I try my best
To be just like I am
But everybody wants you
To be just like them
They say sing while you slave and I just get bored
I ain’t gonna work on Maggie’s farm no more.
Hetta vóru greið boð til tey siðbundnu, sum her nærum fingu elektrosjokk, meðan onnur í áhoyrarafjøldini fegnaðust. Tó ikki Pete Seeger, sum ikki toldi gangin og gjørdist ússaligur.
Tað fór enntá so vítt, at ein áhoyrari á konsert 17. mai 1966 í Manchester í Onglandi helt Dylan vera svíkjara, at hann hevði svikið fólkatónleikin og kallaði hann Judas. Hendingin er við á m.a. teimum báðum framúr ævisøguligu filmunum Dont Look Back (1967) hjá Pennebaker og No Direction Home (2005) hjá Scorsese.
So kom stóra plátulopið Highway 61 Revisited (1965) við løgum sum Like a Rolling Stone, Tombstone Blues og tí poetiska, dreymakenda fólkasanginum Desolation Row, sum fekk í hvussu er ævintýrkensluna fram í mær, men hvussu skal tað vera, tá The circus is in town. Í hesum og øðrum sangum kemur týðuliga fram, at Dylan er bókamaður og hevur lisið í hvussu er teir báðar, T.S. Eliot og Ezra Pound.
Síðan komu pláturnar hvør eftir aðra: Blonde on Blonde (1966) og John Wesley Harding (1967). Blonde on Blonde er millum tær fyrstu um ikki tann fyrsta dupultplátan í rokksøguni.
Tá var Dylan ikki longur so greiður í orðum, og tú mátti tulka og njóta.
Tað var kortini stórur fagnaður í rokkleguni, tá ið Hendrix valdi ein av sangunum á John Wesley Harding, tann djúpa og ófrættakenda All Along the Watchtower, og gjørdi hann til rokkklassikara.
Á John Wesley Harding var eisini sangurin The Wicked Messenger, sum sigst hava bíbilskar tilsipingar til Orðtøkini 13.17, har tað stendur: Gudleyst sendiboð fellur í vanlukku, men trúfastur boðberi er heilsubót. Hetta er eisini heitið á áhugaverdu bókini hjá Mike Marqusee: Wicked Messenger. Bob Dylan and the 1960s Chimes of Freedom (2005), har hann tulkar mentanarligu og politisku støðuna, tónleikurin hjá Dylan var partur av.
Dylan var um hetta mundið undir stórum trýsti, tí øll vóru eftir honum, nú hann var at rokna sum flogvit og andaligur leiðari. Kanska var tað fyri at sleppa undan strongd, at hann 29. juli í 1966 datt av mortorsúkkluni og meislaði seg so illa, at hann mátti binda frið. Nógv er óvist við hesi søguni um hetta motorsúkkluóhappið.
Tað verður ov drúgt at greiða frá øllum, sum er hent í lívinum hjá Bob Dylan. Tað er skrivað upp í heil bókasøvn um Dylan, og hann hevur sjálvur skrivað endurminningar: Chronicles. 1. bindið av 3 kom í 2004 (á donskum 2005), hini bæði eru tó ikki komin enn, og óvist er, um tey koma.
Sjálvandi vakti tað ans, at hann fór at syngja kontri á útgávuni Nashville Skyline (1969). Fínir sangir og ikki minst Girl From the North Country, sum Dylan sang saman við vinmanninum Johnny Cash.
Eg haldi ikki, at eg nakrantíð havi verið ordiligur Dylan-fjeppari. Eg troyttaðist eisini av Dylan, tí hann sjangraði dagin langan í nærum hvørjum einasta kamari á studentagørðunum í Danmark, har eg búði, tá eg skuldi eitast at lesa hægri lestur. Eg fór ikki at lurta eftir Dylan aftur fyrr enn fleiri ár seinni.
Tað er neyvan rætt at siga, at Dylan syngur yndisligar sangir, men ein sang havi eg í hvussu er altíð uppfatað sum yndisligan. Tað kom sum ein skelkur, tá ið Dylan kunngjørdi, at hann var umvendur, tí tað var nú ikki tað, tú hevði væntað. Sangurin, eg hugsi um, er I Believe In You á plátuni Slow Train Coming (1979), ein rættiliga vanligur gospel. Seinni vendi Dylan vist aftur, og kemur hetta fram, vil onkur vera við, á plátuni Infidels (1983), har hann velur tónleikin fram um tað religiøst andaliga. Eg havi ikki lurtað so nágreiniliga, at eg kann siga, um so er.
Pláturnar hjá Dylan komu fleiri tey komandi árini, uttan at eg gav teimum stórvegis gætur. Eitt undantak var kortini, og tað var Time Out of Mind (1997), ein einastandandi samanrenning av inntonktum tónleiki og tunglyntum orðum, serliga í lagnum Not Dark Yet. Her situr oldingurin og filosoferar og kemur við ikki eiti á niðurstøðum, sum eitt nú Behind every beautiful thing there’s been some kind of pain.
Og soleiðis er við tónleikinum hjá Dylan, nú hann fyllir 75, hugtakandi og viðkomandi, men ikki beinleiðis vakur.